qundao/data-zh-poetry huggingface dataset:
壽鞏守
作者：劉季裴
朝代：宋

正月從來號履端，那堪生日遇天官。
萬尋山嶽才名重，千里江湖德量寬。
菩薩像前開錦繡，老人星下爇旃檀。
區區祝頌無他意，願見靈椿度歲寒。
一春屢有陽明之約雨輒尼之將旋幙侍外舅來游邂逅二羽衣一能參上道一能知天丹竟日留話喜賦二解時清明日也·其一
作者：劉學箕
朝代：宋

幾有行山約，山靈早得知。
仙家寧易到，塵世亦何爲。
草潤非煙石，花流止水池。
不晴還不雨，正是賣餳時。
一春屢有陽明之約雨輒尼之將旋幙侍外舅來游邂逅二羽衣一能參上道一能知天丹竟日留話喜賦二解時清明日也·其二
作者：劉學箕
朝代：宋

裂石未嘗關，毋將俗眼觀。
虛中原有愛，造藴亦何難。
羽客能談道，雲房識候丹。
只應仙有分，風響步虛壇。
七禽詠·不如歸去
作者：劉學箕
朝代：宋

不如歸去，愁綠怨紅春欲暮。
汝勸行人歸，行人勸汝住。
鳴聲不住良苦辛，啼得血流無用處。
不如歸去吾今歸，千聲萬聲爾何爲。
七禽詠·姑惡
作者：劉學箕
朝代：宋

姑惡姑惡家道立，汝爲人婦供婦職。
婦德婦功汝不能，抱恨歿身空怨抑。
不化秋柏食，不化山頭石。
化作春鳥鳴，號呶何苦極。
七禽詠·提葫蘆沽美酒
作者：劉學箕
朝代：宋

提葫蘆，沽美酒，酒美欲沽何處有。
官醪道遠不可得，村釀濃酸難入口。
况當春暮暄暖初，沉浸醲郁醺體膚，客中醉倒無人扶。
七禽詠·早耕早布
作者：劉學箕
朝代：宋

早耕早布，節物如流春色暮。
金房土瘠無稻田，布耕播種種何處。
一春焦涸旱無雨，麥穗藏頭猶未吐。
麥穗不吐人不憂，粟田再種秋可收。
只愁夏料欠輸納，悍吏坐門官不休。
七禽詠·貫錢石八豆
作者：劉學箕
朝代：宋

貫錢石八豆，充腸備粱糗。
飽嬉遊手兒，初不事耕耨。
好衣好食街市女，汗珠滴滴田婦苦。
夫耘婦餉日卓午，朝夕南山捕蟲鼠。
上司諫曹先生
作者：劉學箕
朝代：宋

聲名滿世重如山，果見延登左掖班。
天子虛心求國是，先生著手濟時艱。
要看出處諸公上，只在精神一轉間。
前此極言雖引去，安危理亂正相關。
上王通守傳易數
作者：劉學箕
朝代：宋

大哉皇羲古神聖，八卦始畫天地闢。
乾效於天坤法地，六子運用眇難測。
天理人文一宣朗，萬化昭然從此出。
發明洊更三聖手，動靜機緘皎如日。
自從戰國周綱頹，是道亦幾乎暫息。
漢儒衆說徒專門，後世可聞無幾及。
傳流吾宋盛文物，學老儒宗相繼述。
濂溪伊洛紹韋編，數至邵公精算策。
祗今南渡九十年，統會宗元孰探賾。
恭惟先生藴其祕，口不宣言藏以臆。
愚雖不敏敢敬請，願執門牆灑掃役。
先生學識際天人，先生手提六經筆。
俯察仰觀關鍵透，虛激寸心參太極。
不鄙愚昧謂之進，啟迪狂迷窺奧閾。
他年衣鉢得親傳，誓言力造神明德。
中秋分韻得雲字成三百言
作者：劉學箕
朝代：宋

今秋苦淫雨，漲汐添溪濆。
新凉值月夕，密靄高燦雯。
稽首告天公，懇念心良勤。
天公知意誠，感應若有聞。
須臾檄豐隆，蘋末生鱗紋。
庭皋一震拂，隴首飛秋雲。
忽然朗穹昊，萬象蒙奇勛。
舉頭見松梢，光照草樹分。
乾坤兩瑩徹，爛白無邊垠。
我歌忽如狂，我醉茫如薰。
桂酒雜椒漿，醖釀騰馨芬。
皓魄耿素懷，幽思殊不羣。
泠然冰雪腸，頓醒麯糵醺。
便欲浥沆瀣，盤饌遺羶葷。
遥望瓊樓僊，霧綃青霞裙。
何當下招呼，上征離塵氛。
去年當此時，浩飲逢諸君。
今載復肯來，持杯共論文。
相從豈無他，羣聚徒飛蟁。
苟得嗜利輩，抑何掛牙齦。
豪傑所願交，黄金勝千斤。
喜得詩謫仙，恨去髯將軍。
衆子賢共推，奚用區蕕薰。
愛客綽祖風，滿席生歡欣。
參橫斗轉杓，魔祟相糾紛。
欲眠君且去，陶語吾亦云。
慷慨有大劉，浩氣充棟棼。
十觴不能醉，餐嚼無餘臐。
鳴雞忽唱曉，杲日東方昕。
歸路襲桂香，幽巗麝沉焚。
久雨秋懷二首·其一
作者：劉學箕
朝代：宋

孤雲野鶴情自在，碧水丹山人易安。
哀鴻獨叫暮天闊，宿鷺雙飛秋雨寒。
蔗林遮眼青到市，桕葉漫山紅隔水。
不將濁酒急驅除，滿意風光誰料理。
久雨秋懷二首·其二
作者：劉學箕
朝代：宋

漢陰抱甕自其志，彭澤折腰非本心。
碧梧委路霜信早，黄菊護籬秋氣深。
稻場可羨西疇老，紅釀黄雞醉翁媼。
自笑吾儂計太迂，愁滿吟懷詩未了。
九月十八日夜夢賞春某氏園池賦春詞二首題柱·其一
作者：劉學箕
朝代：宋

芍藥花開日漸長，小窗閒理舊笙簧。
憑誰爲喚詩宗匠，共賦留雲借月章。
九月十八日夜夢賞春某氏園池賦春詞二首題柱·其二
作者：劉學箕
朝代：宋

樓下酴醿壓架香，翠圍帷幄覆池塘。
桃花浪煖魚成陣，人倚雕欄到夕陽。
二月二日東屯感懷
作者：劉學箕
朝代：宋

春波渺渺柳依依，芳草侵街蛺蝶飛。
萬景橫陳空物是，一區幽僻念人非。
沉悲逝者去不返，自挽已而今曷歸。
回首鶺鴒原上路，感懷贏得淚沾衣。
伯益以玉舟相酬酢席上口占二絕·其一
作者：劉學箕
朝代：宋

新年殊未有吟搜，美酒醺人不自由。
多謝主人情意厚，玉舟三度轉船頭。
伯益以玉舟相酬酢席上口占二絕·其二
作者：劉學箕
朝代：宋

元正講禮詎能忘，便辱留連設酒漿。
笑指一船春盎盎，稽山應未愧知章。
余少日不能持養志氣所暴多矣邇來方喜問學之有益也近築小樓藏書樓之下建堂名曰養浩七客落成以善養吾浩然之氣分韻得氣字
作者：劉學箕
朝代：宋

吾非北宮黝，挫若撻諸市。
吾非孟施舍，量慮三軍畏。
一墮刺客流，一入力戰士。
知一不知二，遂與聖賢異。
周孔得其傳，偉哉孟軻氏。
講明不動心，因問發奇秘。
氣壹則動志，志一則動氣。
浩然得所寄，知言有深味。
嗟予篤學心，一暴十寒廢。
立志苦不早，少豈達茲義。
所適昧善惡，幾溺彼功利。
事情更歷多，晚乃能自礪。
日用根本原，至大至剛意。
餒然行有慊，何謂塞天地。
服膺先格言，造次顛沛是。
余讀林子仁詩云君心恨不走天涯不比衰翁只戀家最是橫塘黄葉路今年無伴折梅花時吟此詩念劉伯益之未返偶檢校前村南枝的皪已三花五蘂矣忽伯益自黄檗歸訪余折歸插玩知友朋之念有同然者對花劇飲用韻述懷
作者：劉學箕
朝代：宋

梅邊春興浩無涯，長憶西湖處士家。
我政念君君過我，夜窗同共醉疎花。
侵曉書懷四絕句·其一
作者：劉學箕
朝代：宋

石泉宵泠泠，清響雜寒吹。
恍驚山雨來，醒我一覺睡。
侵曉書懷四絕句·其三
作者：劉學箕
朝代：宋

披衣啟外戶，晨光清可挹。
綠樹閟蒼烟，遥認楓葉赤。
侵曉書懷四絕句·其二
作者：劉學箕
朝代：宋

幽蟲聲唧唧，感此秋夜長。
起坐彈鳴琴，蘭釭炫餘光。
侵曉書懷四絕句·其四
作者：劉學箕
朝代：宋

疎星澹河漢，點點在秋水。
微瀾漾殘輝，曲沼過游鯉。
傷歌行
作者：劉學箕
朝代：宋

原原而來，白日跳丸莫可留。
混混而去，青春過隙不能返。
誰憐生者長自懽，不念死者日益遠。
吁嗟此理從古然，世事浮雲共舒卷。
我生顧影空伶仃，鴈序零落如曉星。
悠悠天道不可語，黯黯悲恨無時停。
可堪嫠婦束行李，挈取稚子同歸寧。
僊洲呈劉伯益沈莊仲
作者：劉學箕
朝代：宋

杜門久經時，老我徒謬悠。
平生山水心，汩汩不暇謀。
今辰定何辰，木落風露秋。
忘懷兩佳士，共約來僊洲。
杖藜欣躋攀，空濛翠烟浮。
解带小盤礴，尋勝還經丘。
捫蘿坐石冷，俯澗穿林幽。
露重巾屨濕，涉歷青山頭。
瀑泉盡生寒，晴雪散不收。
蜒蜿下大壑，一闖千丈虬。
歸來坐危亭，興與孤雲留。
野草爲誰好，巗花徒爾愁。
昔賢有遺蹤，俯仰歲月流。
慨嘆不自禁，陶然聊消憂。
光化儲丈晨興摘郡圃桃見惠每顆有重十三兩者他州未嘗見頃讀鄴中記勾鼻桃有重二觔者每竊笑之觀此信不誣矣光化去京止六七百里且地脈肥沃疑承平時得種來植
作者：劉學箕
朝代：宋

金盤磊磈大如瓜，照乘驪珠未足誇。
大矣芳苞含美實，爛然紅臉燦朝霞。
臙脂細擘漿流液，珠琲輕揮露带華。
一洗宿酲牙頰爽，瑶池如宴母僊家。
再次叔通來字詩字韻二首·其一
作者：劉學箕
朝代：宋

秋雲冥冥未開霽，搔首懷人人未來。
特地送將雙鯉去，果然換得兩詩回。
再次叔通來字詩字韻二首·其二
作者：劉學箕
朝代：宋

誰念溪翁我念之，折腰爲米見諸詩。
春秧夏穟苦縈抱，不似東坡更似誰。
分題得雪浪齋石
作者：劉學箕
朝代：宋

四海廣大萬山立，奇怪崷崒幾巗石。
棄而違者庸有之，愛樂每恨沙土蝕。
忽然一旦獲所遇，刮垢磨光呈美質。
騷人諷誦脫諸口，世寶不減和氏璧。
東坡居士豈好奇，偶爾得之心良怡。
巨盆沃以清漣漪，脈絡雪浪縱橫施。
平生我屢哦此詩，恨不見石心飛馳。
何人志古墨寫跡，剡藤染就貼東壁。
似是而非不可知，誦詩對畫長嗟咨。
北山園山石爲形勢買盜夜半擇其尤者竊去累日懷抱作惡賦詩以紀鬰鬰
作者：劉學箕
朝代：宋

素志薄利祿，壯年榮林丘。
種樹疏間泉，鑿沼開中洲。
堤平水瀰漫，徑遶竹浄修。
梅塢夜月亂，松岡曉風飂。
猶以景象淺，欲廣巗壑幽。
疊石類奇品，置身將侶儔。
磊塊質偉特，嵌空神琱鎪。
廬阜几上得，巫峰坐中求。
每想雲氣噓，遂覺烟練浮。
曳杖日以樂，縱懷吟無休。
一朝失警巡，赤眉行盜謀。
夜半負之去，公然從狗偷。
檢視所寇攘，嶙峋拔其尤。
此情實難堪，遣命窮蹤由。
風聲雖有聞，形勢莫可搜。
吁嗟世道降，人弗士行修。
竊玦入志慮，攫金甘輩流。
不念溺所習，竟爲前哲羞。
今吾理自喻，委心任去留。
甑墮雖不顧，璧歸猶冀收。
古交行
作者：劉學箕
朝代：宋

君居京江頭，我住武夷曲。
平生風馬牛，道路幾重複。
會面情相親，卜室欣相隣。
傾蓋一笑粲，恍然如故人。
君家義聚五百指，堂上怡怡奉甘旨。
收書萬卷不言貧，撫卹孤嫠甚勤止。
我家煢獨與君似，自我之出誰料理。
歲晚團圞未得歸，感事捫膺但增恥。
知君念我留客裏，每見時能具羞匕。
心吐肺肝所同然，尊酒論文日終晷。
古靈故家好孫子，披覿芝眉因識李。
博洽多聞世希比，頃刻龍蛇飛剡紙。
我慙學術殊不逮二君，二君愛予心良勤。
交遊情鍾固以類，愧以蕭艾聯蘭薰。
常恐此時心，易變作甘醴。
欲君持此心，淡若秋江水。
古人心交尚道義，今人利交尚權勢。
古道於今何寂寥，傷心不識古交意。
兩君姿質俱精金，百煉不改色愈明。
兩君體性如美玉，渾渾厚厚藴諸櫝。
上映亭亭巗上千歲之孤松，下方磊磊豐山百世之霜鐘。
松青不變四時色，鐘鏗一朝振文物。
予何人哉得附驥，勉勉詎敢自暴棄。
日莫長歌伐木篇，三復詩人琢磨義。
古寺
作者：劉學箕
朝代：宋

應天曾建塔，又此結精廬。
釋氏緣何熟，詩人念總疎。
壁荒遺盡水，僧老學醫書。
笑我重來者，經年不定居。
吳山雪霽
作者：劉學箕
朝代：宋

九天宮闕春風滿，陸地樓臺夜月寒。
鐵笛一聲吹雁落，片雲不到玉欄干。
吳江道上
作者：劉學箕
朝代：宋

夜半扁舟出洞庭，客帆初掛早潮平。
社風纔起海鷹至，嵐露未收江鵠鳴。
吳岫亂雲擎古塔，楚皋寒葉擁荒城。
垂虹橋外天連水，無限別離生杜蘅。
吾廬寓言
作者：劉學箕
朝代：宋

五峯之山環吾廬，五峯之水清溜渠。
山水可樂情可娛，五畝之宅奠厥居。
清湖列嶂開坐隅，白沙峩峩煙岫鋪。
崇山梅嶺豁望眼，高門堇阜聯襟裾。
况當春晚積雨餘，綠褥翠疊青珊瑚。
桑麻滿路人意好，鳴禽上下聲相呼。
迨今八月九月初，楓林隔水紅凋疎。
秋場稻熟聽蓬樸，小槽新釀傾真珠。
昨宵一雪飛璠璵，遠山近山光凝酥。
羣峯突兀不敢覷，銀壁照耀天鬼塗。
千金不須買畫圖，丹青縱有畫不如。
風景萬態朝昏殊，天成此畫人難摹。
蹊荒圃廢幾朝夕，一日築居天賜予。
四時遊觀心良舒，考槃在阿歸來乎。
乃歌曰：採於園兮籃有蔬，釣於水兮筐有魚，余之弗歡兮其誰之歡歟。
又歌曰：惠風清兮出有車，芸香芬兮讀有書，余之弗樂兮其誰之樂歟。
和劉伯益嘲菊韻
作者：劉學箕
朝代：宋

虛隨斗轉屬中宵，草木凌兢菊粲條。
錢疊夕陽金偠㒟，蘂浮秋露玉鎸雕。
不隨俗子媚時好，長伴幽人避世囂。
冷炙殘杯愧徵逐，曲肱只合友顔瓢。
和張政仲見寄三絕·其一
作者：劉學箕
朝代：宋

柘山盡處即屏山，若隔蓬萊弱水間。
伐木歌餘凝望遠，此心翻羨白雲閒。
和張政仲見寄三絕·其三
作者：劉學箕
朝代：宋

藥畦菜圃足秋雨，菊徑松坡未就荒。
請命當年嵇呂駕，便同看劍引盃長。
和張政仲見寄三絕·其二
作者：劉學箕
朝代：宋

故人別去復一月，三絕詩章寄我來。
我有青州四從事，已令挈至待君開。
和林處士梅詩八首·其一
作者：劉學箕
朝代：宋

年年江上見梅時，憶著西湖處士詩。
香暗影疎清到骨，水邊籬下雪融枝。
可知寒谷先回律，會是東皇肯與私。
竹逕松扉留作伴，莫教風伯肆狂吹。
和林處士梅詩八首·其七
作者：劉學箕
朝代：宋

一樹纔開玉未殘，忍些風雪耐些寒。
不須俗子聯翩去，政要幽人自在看。
白玉堂中春信早，黄金琖裏酒痕乾。
後凋孰與堅盟約，松竹青青共歲闌。
和林處士梅詩八首·其三
作者：劉學箕
朝代：宋

梅花濕露未全乾，青女橫陳故作難。
卯醉醉如申醉醉，晚寒寒似曉寒寒。
園林雪後清孤甚，京洛塵中子細看。
自是丰神無與比，肯同桃李戀雕鞍。
和林處士梅詩八首·其二
作者：劉學箕
朝代：宋

芳菲猶未露春妍，已是梅開溪上園。
香靜細參花外意，眼明應笑霧中昏。
自憐拙思污吟筆，誰賦新詩入夢魂。
風味滿前難料理，急招佳客對開尊。
和林處士梅詩八首·其五
作者：劉學箕
朝代：宋

犯寒不怕雪蒙頭，蹋石穿林不暫休。
千首詩成千首意，十分春瘦十分愁。
飛添宮額粧同艷，斜插鬢雲香共留。
勉續清吟知筆弱，苦無風度恐花羞。
和林處士梅詩八首·其八
作者：劉學箕
朝代：宋

尋春山徑坐班荆，食罍芳尊後乘并。
觴詠隨宜無限趣，塵囂不到有餘清。
風流天賦幽閒態，寂寞霜明冷澹情。
若把春葩歸品藻，此花端的冠羣英。
和林處士梅詩八首·其六
作者：劉學箕
朝代：宋

雪皎花明夜不迷，借光何假更然臍。
詠吟自我形長短，斟唱從渠付淺低。
誰識摽梅詩什賦，絕勝紅葉御溝題。
明朝杖履山行去，約束牛羊勿踐蹊。
和林處士梅詩八首·其四
作者：劉學箕
朝代：宋

寂寞吟懷誰與開，前村除是竹邊梅。
清尊撩觸香三嗅，短日吟搜腸九回。
石路與風隨袖入，茆簷和月上窗來。
幾番客散庭空處，獨倚寒梢更一杯。
和陸明叟
作者：劉學箕
朝代：宋

了無閒事上眉纖，一炷清香靜晝簾。
造化自從回暖律，芬華頓覺轉窮簷。
輕風度柳春情薄，細雨催花土脈黏。
所愧微官相束縛，何因共訪酒家帘。
哨遍
作者：劉學箕
朝代：宋

木葉盡凋，湖色接天，雪月明江水。凌萬頃、一葦縱所之。若憑虛馭風仙子。聽洞簫、綿延不絕如縷，餘音嫋嫋遊絲曳。乃舉酒賦詩，玉鱗霜蟹，是中風味偏美。任滿頭堆絮雪花飛。更月澹蓬窗凍雲垂。山鬱蒼蒼，橋臥沈沈，夜鵲驚起。噫。倚蘭槳兮。我今恍惚遺身世。漁樵甘放浪，蜉蝣然、寄天地。嘆富貴何時。功名浪語。人生寓樂雖情爾。知逝者如斯。盈虛如彼，則知變者如是。且物生宇宙各有司。非已有纖毫莫得之。委吾心、耳目所寄。用之而不竭，取則不吾禁，自色自聲，本非有意。望東來孤鶴縞其衣。快乘之、從此仙矣。
夏雨歎
作者：劉學箕
朝代：宋

君不見去年六月田作龜兆拆，禱祠乞雨遍村陌。
時當饑饉民不聊，穀貴有錢無處糴。
今年六月歲幸豐，十日一雨五日風。
市積粟米價不長，有穀無錢人更窮。
吁嗟此道孰識測，街頭細聽老農說。
往年兵興錫賫多，官會頒行姑濟急。
舊會既收新會降，所司稱提苦無策。
朝廷明許同見錢，便當流轉同貨泉。
不應州縣首逆旨，榜示牆壁徒紛然。
庫頭令賣小印齪，輸納租稅私相權。
非錢買齪用不得，執幣嘖嘖煩有言。
遂令百姓愈惶惑，行之與否誰使然。
小臣空負濟時術，閶闔九重無路入。
何當奏計承明廬，傾倒賈生長太息。
外舅安撫遊東湖一聯云潤衣紅濕池荷雨拂面清泠檻竹風即席令足成之
作者：劉學箕
朝代：宋

庚伏人間暑氣隆，納凉留客詠詩翁。
潤衣紅濕池荷雨，拂面清泠檻竹風。
沙觜舊痕平不露，野灣新漲曲相通。
畫橈澹月人歸處，萬蓋翻翻湧翠筩。
大能仁寺
作者：劉學箕
朝代：宋

規模應甲剎，殿閣擁金仙。
歲歉炊煙絕，城低野色連。
客僧皆散去，主者獨安眠。
成毀難逃數，山門八百年。
天基瑞應宮
作者：劉學箕
朝代：宋

金碧擁瓊廬，天開繞電區。
鳥流周室瑞，蛇斷漢家符。
石井騰曦馭，瑶壇布斗樞。
願將皇極福，敷錫徧康衢。
太湖書懷
作者：劉學箕
朝代：宋

清風起平湖，白雲生澗陰。
佳時慘不樂，羈思苦難任。
客子熱中腸，浩然懷故林。
仲夏倏已過，草木鬰蕭森。
萬物欣有託，吾生何崎嶔。
念昔歲甫冠，自許雙南金。
只今墮危塗，不如烟際禽。
山水所素願，利名非宿心。
何當返故廬，嘯傲蒼崖深。
兩鬢豈長綠，勿枉吳霜侵。
失鶴
作者：劉學箕
朝代：宋

頂上新成九轉丹，□花日日到春壇。
夜深飛上雲霄去，華表月明風露寒。
奉和龜翁送別
作者：劉學箕
朝代：宋

爲說吟邊事，曾陪讌笑頻。
自慚無韵者，敢對有名人。
雨洗秦山曉，波明鏡水春。
匆匆還別去，芳草正如茵。
妙湛寺
作者：劉學箕
朝代：宋

山徑盤紆露石根，一溪流水兩山雲。
齋餘緩步青松下，輸與蕭閒老惠勤。
妾薄命
作者：劉學箕
朝代：宋

佳人命薄今古悲，苦樂在人知者誰。
鏡鸞窺損春黛眉，洞房不出藏繡幃。
二十許嫁豪家兒，阿爺已受筐篚儀。
心旌暗許良人隨，那知中道前議非。
父母反覆志願違，嫁歸只得隨身衣。
金幣粧飾無所齎，婦德婦容雖守持。
阿姑色厲妯娌嗤，良人輕賤恩意虧。
春波不似鴛鴦齊，春風不如雙燕飛。
妾非無聲不敢啼，妾非無淚不敢垂。
此身自恨生不時，怨讎父母將何爲。
不如携將六尺帛，黄泉冥行與世辭。
父母安用深致思，此身期與良人知。
安康中秋書懷
作者：劉學箕
朝代：宋

去年中秋吾廬成，月華逾晝風露清。
今年中秋來安康，風凉雨冷天無光。
去年把酒諸子與，月落尊空未歸去。
今年把酒興如故，有月無月不須慮。
婦翁歡喜婿遠來，阿婦見爺雙靨開。
是風是雨是明月，管甚陰晴與圓缺。
但願吾身益强健，莫使骨肉嘆南北。
宴吳侯致語口號
作者：劉學箕
朝代：宋

一昨初登大將壇，弓刀旗幟簇雕鞍。
連營壯士心先服，並塞胡人膽已寒。
天上麒麟祥可卜，人間日月老應難。
明年樞府爲公壽，慷慨還知酒量寬。
宿大慈山悟真觀
作者：劉學箕
朝代：宋

終南道士學彈琴，門外松蘿鎖翠陰。
涉海八龍朝出洞，隔山羣鹿夜歸林。
琪花過雨溪風澹，玉樹籠煙璧月沈。
三十六壇鐘鼓寂，雲璈聲接步虛音。
宿興國寺方丈與客對牀
作者：劉學箕
朝代：宋

世間何事能感人，詩人題詠爲多情。
我亦執筆書長吟，詩吟未竟情已盈。
古稱白頭如新，傾蓋如故。
何似祇今握手見肺肝，開口無毀譽。
古稱共君一夜話，勝讀十年書。
何似祇今對牀談子虛，醉歌咍臺笑廬胡。
昨宵春月如晝明，與君聯詩到三更。
今宵夜雨如盆傾，與君齁齁直到街鼓鳴。
醒來莫問陰與晴，但聽簷溜飛泉聲。
明朝又作穿雲行，巾紗杖竹鞵芒輕。
遇酒酌彼兕觥，逢花賞其芳馨。
見賢者如接芝蘭，對俗子譬之蚊蝱。
勿與物忤競，勿爲事絆縈。
陶然樂吾真，是謂羲皇人，是謂葛天民。
寄謝叔通宗兄題耕隠詩韻
作者：劉學箕
朝代：宋

雲隴躬耕新雨足，東阡南陌水奫淪。
市朝軒紱秋多事，鹿豕漁樵欣與隣。
我欲爲謀三畝地，君能來共一犂春。
蚤知世路風波險，俛首無令愧野人。
寄靜菴
作者：劉學箕
朝代：宋

天寒日短道路長，白雲飛去知吾鄉。
大江之東渭之北，念吾故人何可忘。
別來楊柳春依依，只今開到梅花香。
扁舟漫浪歸未得，京塵海裏安行藏。
身名未立仰天笑，牀頭夜夜鳴干將。
羨師物外無寵辱，庭前柏樹常蒼蒼。
吁嗟急羽飛不到，二千里外空相望。
五雲前墜滿室光，報師之意無以將。
篇詩滾墨纔淋浪，一聲雁過天南翔。
寄題吳介夫專壑七詠·壽藏
作者：劉學箕
朝代：宋

負鍤劉伯倫，坐壙司空圖。
誰爲後來達，息菴與之俱。
寄題吳介夫專壑七詠·專壑
作者：劉學箕
朝代：宋

竹原與草堂，轉眼事非舊。
一壑今獨專，造物有付授。
寄題吳介夫專壑七詠·息菴
作者：劉學箕
朝代：宋

日出機事生，日入羣動息。
吁嗟利名子，逐逐何所急。
寄題吳介夫專壑七詠·橫舟
作者：劉學箕
朝代：宋

山崦少人渡，夕陽橫釣艖。
顛風捲重陰，急浪揚層波。
寄題吳介夫專壑七詠·止宿
作者：劉學箕
朝代：宋

大路古茅塞，問津欲何從。
雞黍相款留，賢哉植杖翁。
寄題吳介夫專壑七詠·洪澤
作者：劉學箕
朝代：宋

酌彼洪澤水，吾知非盜泉。
舉世望甘霖，喚起神蟄淵。
寄題吳介夫專壑七詠·負閒
作者：劉學箕
朝代：宋

鍾鼎本玩世，富貴徒苦人。
何似天地間，蕭然一閒身。
密菴題柱二首·其一
作者：劉學箕
朝代：宋

清鐘靜室破寂歷，灝氣空山生泬寥。
長林風送澗水急，聒枕宛似春江潮。
密菴題柱二首·其二
作者：劉學箕
朝代：宋

五更清夢雞喚醒，八月好景詩爲催。
秋蟲夜靜野禽語，風木天寒山雨來。
寶際窗前睡香
作者：劉學箕
朝代：宋

瑞錦窠應對錦郎，誰將靈種到幽坊。
山深月冷梅花老，壓盡羣英是此香。
將口道中
作者：劉學箕
朝代：宋

沙平路軟足力健，麥細桑柔春意深。
綠水一灣浮野鶒，青山兩岸喚幽禽。
小重山
作者：劉學箕
朝代：宋

春水東流一葦杭。春情翦不斷，漢江長。江花江草為誰芳。渾不似，沙暖睡鴛鴦。且道不思量。怕他知得後，痛肝腸。路遙天闊水茫茫。成病也，教我怎禁當。
峮山鋪
作者：劉學箕
朝代：宋

未說路行難，山深分外寒。
晚村林隠寺，春澗石鳴灘。
薄宦曾無補，勞生敢自安。
羽書雖較少，備禦莫教寬。
度姪從事行親迎之禮於傅氏朋舊各賦詩贈別老叔雖凄凉阮巷老大謝家可無數語以餞行色
作者：劉學箕
朝代：宋

曉露沁桃臉，東風摇柳絲。
小雨斂香塵，山川發華滋。
今晨天氣新，滿路春融怡。
祖餞賓從懽，喧譁車馬馳。
問云何爲者，吾子有所之。
所之道匪遥，求友貴及時。
婚婣古則然，制禮今或虧。
琴瑟因好合，蘋蘩尤謹持。
擇耦得賢柔，令淑全婦儀。
豈但榮己身，實將慰母慈。
冰翁君子儒，材術世吏師。
聽訟鑑燭物，明不差毫釐。
子既獲晤承，朝夕廣見知。
士生三日別，猶以刮目爲。
此行諒經月，歸計春仲期。
非吳下阿蒙，行可驗措施。
心廣體自胖，勿溺小智私。
門戶要人興，責望夙所蘄。
廟見事唯謹，遄邁毋或遲。
語直殆逆耳，願當深致思。
康姪招飲出示古洲所寄盆梅囑坐客賦詩分韻得言字
作者：劉學箕
朝代：宋

嵌空奇崛石一拳，綠蒲攢劍森且蕃。
虬梅屈折龍蜿蜒，蒼榦蘚蝕低盤根。
瓊英已露冰樣白，香氣便覺凌芷蓀。
吁嗟培養幾歲月，巧奪造化移小盆。
晴窗諦玩意無斁，搜索物理究所原。
方圓高大僅尺許，典章文獻皆具存。
橫斜疎瘦無不備，宛若老樹生山園。
鄉邦疇昔少曾見，此花何自來幽軒。
云是古洲老詩伯，親手植此冰雪魂。
不忘交舊情好密，春色分遺歸山樊。
吾家小阮亦好事，美不獨擅招弟昆。
更呼賓友同勝集，羅列槃饌開罍尊。
舉杯對花與劇飲，情話款洽相笑言。
歸來漸是東方白，醉帽欹傾風袖翻。
廞庭自三山送荔枝分韻得緗字
作者：劉學箕
朝代：宋

炎精孕秀儲氣詳，荔枝結實魁羣芳。
我有猶子客南服，千里眷念情不忘。
星馳走寄一千顆，伏暑火熾勞取將。
筠籃初開氣芬溢，稍覺四座浮清香。
驪珠燦爛光奪目，琱盤飣餖羅滿堂。
先廟未獻不敢嗅，色味雖鮮那敢嘗。
少須祀畢分送似，賓友拉至紛攫攘。
絳囊初剝拆霞縷，玉臉旋綻流天漿。
手持奈此水晶粒，地積更詫雲錦裳。
海鄉因記少日好，遶樹食啗高價償。
婆娑碧綠擁平野，丹苞縠皺暉朝陽。
初驚星火爭燿熠，久訝彩鳳爭翱翔。
薰風吹開碧雲葉，綠水宛類翻頳魴。
只今老大將底用，食此感激意故長。
君不見方紅陳紫列紺緗，三十二品裁中郎。
丁香核小味甘潔，何似釵頭十八孃。
天生美實限南北，長安路遠價愈强。
只今生食享至味，不數家漬鹽蒸方。
又不見宣靖文物全盛時，貢輸不減開元唐。
輶車縱橫繡衣使，海內騷動封紙黄。
妙品人家那可得，置以走轍加浮航。
似聞供上祗纖悉，往往盡入公侯王。
驪山往事不古鑒，艮嶽馴致烽烟狂。
祇今故老尚能說，空使悲憤縈肝腸。
書生不負醫國手，賦成何日奏明光。
不如且喚吳姬輩，笑擘輕紅入醉鄉。
惜分飛
作者：劉學箕
朝代：宋

池上樓臺堤上路。盡日悠揚飛舞。欲下還重舉。又隨胡蝶牆東去。糝徑飄空無定處。來往綠窗朱戶。卻被春風妒。送將蛛網留連住。
感事懷人送春病酒曉起五首·其一
作者：劉學箕
朝代：宋

把酒傷春暮，何人慰寂寥。
才高融未薦，魂斷玉空招。
賦就青陽曲，吟成白紵謠。
拊欄三太息，幽憤幾磨消。
感事懷人送春病酒曉起五首·其二
作者：劉學箕
朝代：宋

節物隨時換，朱明斗轉杓。
波肥溪鱮壯，風暖谷鶑嬌。
青草溪頭岸，紅欄水際橋。
懷人無數舍，我欲致書招。
感事懷人送春病酒曉起五首·其五
作者：劉學箕
朝代：宋

雙眉不皺樂平生，一斗時能對客傾。
曉枕恰醒紅日上，篆爐未歇紫烟明。
畫橋貼水輕飛燕，綠牖依山靜囀鶑。
隨雨隨晴看天氣，緩扶筇杖遶園行。
感事懷人送春病酒曉起五首·其四
作者：劉學箕
朝代：宋

積雨平田水接天，乍晴雲日煥山川。
浄無餘馥延春艷，縟有繁陰長夏妍。
泛泛荷衣青倚蓋，輕輕柳絮白飛綿。
一聲布穀催清曉，節物驚心撓醉眠。
憶王孫
作者：劉學箕
朝代：宋

淑景韶光晴晝。簾外雨、欲無還有。流鶯枝上轉新聲，夢初醒、厭厭病酒。天連碧草凝情久。思舊事、不堪搔首。懷人有恨水雲深，又綠暗、橋西柳。
懷潘鄮屋
作者：劉學箕
朝代：宋

洛陽纔解珮，過眼忽秋分。
四海一明月，千山共白雲。
雁煙迷曉樹，蟲露濕香芹。
滿紙相思字，臨風欲寄君。
戀繡衾
作者：劉學箕
朝代：宋

柳絮風翻高下飛。雨籠晴、香徑尚泥。女伴笑、踏青好，鳳釵偏、花壓鬢垂。亂鶯雙燕春情緒，攪愁心、欲訴向誰。人間道、因誰瘦，拈青梅、閒斂黛眉。
插秧歌
作者：劉學箕
朝代：宋

農夫戢戢清波闊，秧稻茸茸森石髮。
父兒呼喚手拔齊，千把萬把根連泥。
四更乘月躅隴陌，曉烟漸散東方白。
歸來喫得飯一盂，擔到田頭汗似珠。
蹲身擘叢種入土，不問朝昏與亭午。
肌膚剝裂肉起皮，烈日纔陰又風雨。
秋收幸值歲稍豐，穀賤無錢私債重。
連忙變轉了官賦，霜雪凍餓愁窮冬。
吁嗟四民天地間，服田力穡良獨艱。
寄言安坐西方輩，汝飽不慚吾厚顔。
政仲留飲醉書長句
作者：劉學箕
朝代：宋

春歸無計堪留連，川原暗綠屯雲烟。
涓涓澗谷聲潺潺，夜來急雨春風顛。
天公知我愛山癖，晨光薄林曉日出。
浮陰掃盡山屹立，疊嶂層巒凝黛濕。
此時來訪故人居，羶葷爲我開兵厨。
真珠滴槽不用沽，沉酣相忘於江湖。
我不如阮公籍，相逢一醉六十日。
君莫傚陶淵明，欲令明朝重抱琴。
且須相從痛飲師，尊前落魄同襟期。
何如沉沉深夜剪韭共春酌，細誦工部生前相遇銜杯詩。
新霽和人韻
作者：劉學箕
朝代：宋

晚天未霽烟張霧，浮埃蔽空雲擘絮。
西山遠掛月一眉，澹澹寒輝生綺戶。
須臾仰視天中央，清飈震拂銀河光。
人影在地林影散，月出皎兮星斗燦。
春夜對月彈琴有懷
作者：劉學箕
朝代：宋

一春春雨連春陰，今夕何夕月滿林。
舉頭遥望星漢碧，皎皎明鏡懸東岑。
欄桿浩歎三顧影，有酒有酒誰與斟。
我思兩弟怨以喑，邈不可見愁締心。
含愁更奏綠綺琴，匣中埃蠹塵土侵。
解絃更張試促軫，怨入懷抱難成音。
兩君青春竟瓶沉，天闊悵望商與參。
高高在上杳難詰，矯首涕泗憂思深。
欲結今生未了因，尚蘄來世盟可尋。
君遊九泉聞不聞，安知阿兄心悲吟。
晚望
作者：劉學箕
朝代：宋

晚雨逆溪上，寒雲傍山飛。
白鷺去洲渚，潛魚泝灣磯。
舉頭行跡少，唯見暮樵歸。
曉寒
作者：劉學箕
朝代：宋

曲曲屏山憶夢中，峭寒成陣入簾櫳。
宿香銷盡金猊冷，一樹梅花却曉春。
書懷
作者：劉學箕
朝代：宋

園成日以待東風，綠李黄梅已間叢。
種竹自期千戶等，舉杯誰伴八僊同。
機忘鷗鳥情相狎，興適琴書趣獨窮。
坎止流行隨所寓，樂天知命一閒翁。
有所思
作者：劉學箕
朝代：宋

憶昔美人初別時，長亭兩岸柳依依。
今日美人天之涯，美人美人胡不歸。
憶昔君別妾，分破青鸞鏡。
破鏡如破心，與妾表相憶，相憶圖久深。
憶昔妾別君，剪斷金鳳釵。
斷釵如斷腸，贈君表相思，相思圖久長。
一日一日復一日，青鏡鸞孤釵鳳隻。
未必君相思，能如妾相憶。
寒衣剪就欲寄君，長安門外無行人。
雁聲半夜西風惡，窗前一片梧桐落。
杏塘
作者：劉學箕
朝代：宋

境接江東界，郵程是杏塘。
雨喧茅屋小，泥滑草橋長。
曠野人稀少，平田水渺茫。
半生遊歷地，未若此荒涼。
東屯莊監秤六言三首·其一
作者：劉學箕
朝代：宋

讀書不執箋注，治生奚用豐財。
詩吟一首兩首，酒飲三盃五盃。
石田茅屋無恙，不與亂生蒼苔。
東屯莊監秤六言三首·其三
作者：劉學箕
朝代：宋

割盡黄雲萬頃，舂成玉粒千倉。
出甑香粳滿舍，壓糟新酒盈堈。
田家慚愧時熟，官賦催徵可償。
東屯莊監秤六言三首·其二
作者：劉學箕
朝代：宋

天末鴻飛無際，沙頭鷺立倍鮮。
霞明東崦箇裏，烟抹西山那邊。
上馬吟詩未竟，舉頭望月俄圓。
栽竹
作者：劉學箕
朝代：宋

綠筠移種不多時，添我溪南一段奇。
會看明年春雨後，滿林頭角籜龍兒。
梅花自秦漢而下無一語焉至宋鮑參軍照始賞其韻而寓之詩然則梅之見於賦咏者實自明遠始也用韻二首·落梅
作者：劉學箕
朝代：宋

片片玉零亂，寒風生驚嗟。
凍雀相飛鳴，俛啄苔上花。
鳴飛饑腸不能實，却上烟梢照斜日。
愁逢冷淡太寂寥，不似春風艷陽質。
梅花自秦漢而下無一語焉至宋鮑參軍照始賞其韻而寓之詩然則梅之見於賦咏者實自明遠始也用韻二首·蠟梅
作者：劉學箕
朝代：宋

色異政自貴，香清未堪嗟。
靈蜂擅造化，幻作姚家花。
丰姿輕明體充實，染透薔薇毓晴日。
從稱紫暈黄檀心，桃李依然是凡質。
楊戶曹用外舅二詩韻見寄和以酬之·其一
作者：劉學箕
朝代：宋

得不知所止，泛然乘風船。
正大辱啟蒙，似欲駕我僊。
大哉周孔心，異彼祇漆園。
講月琢以磨，豈在耘人田。
楊戶曹用外舅二詩韻見寄和以酬之·其二
作者：劉學箕
朝代：宋

切問而近思，進進在不已。
流光駒過隙，遷變一彈指。
道大無津涯，詎作井蛙喜。
公私義利分，亦各從其類。
楚騷有正有反予既以數語詠獨開荷花諸公寵和工甚輒拾餘意反作一章
作者：劉學箕
朝代：宋

一從炎暑變秋風，識破維摩色想空。
豈有三乘無盡法，尚憐孤艷十分紅。
唯慙寡陋吟懷劣，却愛諸賢句法工。
共倚欄桿休悵恨，典型猶在四筵中。
次劉伯益三詠韻·方竹
作者：劉學箕
朝代：宋

烟梢修矗畫簷低，春曉叢疎綠玉枝。
節立孤高虛靜處，身持敬義直方時。
清風戛玉聲摇佩，明月篩金影散墀。
寄語幽人勤愛護，莫教斵削俗髠知。
次劉伯益三詠韻·耐冬子
作者：劉學箕
朝代：宋

雪裏婆娑結子低，山童應亦訝卑枝。
幾年開落慙無取，一日搜吟信有時。
紅實纍纍臨曲砌，丹苞簇簇耀幽墀。
古今未見多題品，却恐君詩取世知。
次劉伯益三詠韻·金鳳花
作者：劉學箕
朝代：宋

鮮華五色翅飛低，不比尋常鵲踏枝。
德茂翱翔丹穴日，琴清調弄紫庭時。
羞同鷄鶩喧堂宇，笑把金銅鑄殿墀。
何似花欄自生長，幽芳端不在人知。
次叔通推官見寄二首·其一
作者：劉學箕
朝代：宋

海錯園蔬富矣哉，杜醪龍壻一時來。
放杯停筯情何似，經造無何半日回。
次叔通推官見寄二首·其二
作者：劉學箕
朝代：宋

君比昌黎頗似之，號啼不問但吟詩。
貯儲甚愧鄰僧誼，不與盧仝更與誰。
次叔通見寄四首韻·其一
作者：劉學箕
朝代：宋

萬箱未獲交徧謫，積雨不翅三日霖。
如將翳處日忽露，似欲霽間雲復深。
况當邊報置郵速，詎識老儒憂世心。
讀君詩罷三太息，嘿不晤語行磵陰。
次叔通見寄四首韻·其三
作者：劉學箕
朝代：宋

江山到眼一披豁，世念攪思三宜休。
文章苦心費雕琢，歲月老我徒謬悠。
欲譚圓覺識佛祖，更希超舉期浮丘。
宗盟暮年味嚼蠟，灰木萬念空煩憂。
次叔通見寄四首韻·其二
作者：劉學箕
朝代：宋

掀髯停盃一問之，細讀白柄長鑱詩。
我生託子以爲命，世路艱危徒爾爲。
北闕不才書莫上，西山有味去何辭。
流風餘韻只在眼，須信古今同一時。
次叔通見寄四首韻·其四
作者：劉學箕
朝代：宋

周遭山五峰，環抱潭一曲。
溪頭植楊柳，山下栽松菊。
盈阡䆉䅉香，遶舍梨柿熟。
歸來書在牀，出去雲滿屋。
蕭散樂予心，可謂享清福。
次溪園紀實韻
作者：劉學箕
朝代：宋

隨地安身樂有涯，萬鍾於我我何加。
左蠻右觸真成幻，浮利虛名總是花。
草茁玉英新藥籠，火添金鼎舊丹芽。
異時相見無驚訝，漆點雙瞳臉瑩霞。
武夷山
作者：劉學箕
朝代：宋

十年不到武夷山，幾與神仙絕往還。
九曲依然青嶂裏，一峰仍插畫檐間。
潺湲野水溪隨轉，縹緲秋雲意自閒。
我見溪山渾似舊，溪山見我鬢毛斑。
水僊花分韻得鴻字
作者：劉學箕
朝代：宋

借水開花體態豐，護畦寒日玉瓏璁。
素槃黄琖清尊並，綠箸青簪白髮同。
楚楚凌波明振鷺，翩翩遵渚潔飛鴻。
斷腸莫賦招魂句，我政憐渠趣未窮。
水調歌頭
作者：劉學箕
朝代：宋

三載役京口，十度過鬆江。垂虹亭下煙水，長是映蓬窗。釣得錦鱗成膾，快把雙螯浩飲，豪氣未能降。醉舞影零亂，心逐浪舂撞。景蒼茫，歌欸乃，石空硿。蒹葭深處，適意魚鳥自雙雙。便擬輕舟短棹，明月清風長共，與世絕紛龍。嘉遁有真隱，不羨鹿門龐。
池萍·其一
作者：劉學箕
朝代：宋

一番雨過一番多，間挾晴風漲綠波。
柳絮吹殘遊蹟在，謝池點點是陽和。
池萍·其三
作者：劉學箕
朝代：宋

風標漫與萬花殊，可有塵埃染得渠。
把住瓊枝相晤語，只疑身在玉堂居。
池萍·其二
作者：劉學箕
朝代：宋

竹籬茅舍去相安，誰與移根入畫欄。
儘道重簾妨暖日，疎枝却得護春寒。
浄口二絕句·其一
作者：劉學箕
朝代：宋

一江春水綠油油，遶盡春山去不休。
愧我虛舟無定著，追隨曲折與同流。
浄口二絕句·其二
作者：劉學箕
朝代：宋

修修野竹碧琅玕，亂石懸崕劍戟攢。
貪看野禽穿綠樹，不知船已過前灘。
浣溪沙
作者：劉學箕
朝代：宋

來日江頭柳帶香。去時籬下菊花黃。人生離別幾淒涼。拂面紅塵飛冉冉，揹人白日去堂堂。尺書休負雁南翔。
浣溪沙
作者：劉學箕
朝代：宋

天上仙人萼綠華。何年分種小山家。九秋風露溢窗紗。密密翠羅攢玉葉，團團黃粟刻金花。一枝歸插鬢雲斜。
溪亭醉卧用季僊韻
作者：劉學箕
朝代：宋

客眠幽夢永，花氣著衣深。
枕借溪中石，雲開體上衾。
醒來揩亂眼，風雨滌煩襟。
得句無人解，惟予識子心。
溪園
作者：劉學箕
朝代：宋

溪園闢平疇，左右接林麓。
沉沉水浮堰，泛泛潭轉曲。
果木漸成行，臺榭亦營築。
何時東風來，吹滿枝上綠。
溪橋晚步
作者：劉學箕
朝代：宋

一带清溪淺漾沙，松橋橫渡野人家。
平林盡日霜風勁，楓葉翻丹似落花。
滿江紅
作者：劉學箕
朝代：宋

一柄雙花，低翠蓋、呈祥現美。人正在、薰風亭上，滿襟如水。二陸比方誇俊少，兩喬相併修容止。雨初晴、午永鬥紅酣，真奇耳。雙白鷺，雙赬鯉。飛與泳，俱來此。綰雙鬟天上，侍香童子。雙劍豐城雙孕秀，雙鳧葉縣雙趨起。謾空談、國士本無雙，今雙矣。
滿江紅
作者：劉學箕
朝代：宋

午轉槐陰，正炎暑、侵肌似醉。問何處、披襟散發，解衣揚袂。傍沼茅亭楊柳綠，倚崖草閣梧桐翠。喚玉人、纖手掬清泉，生涼意。開枕簟，浮瓜芰。瓊液淺，歌喉細。對文禽雪鷺，助成幽致。十頃碧蓮瀟灑國，萬竿修竹清涼世。算此時、情緒有誰同，吾儂自。
漁家傲
作者：劉學箕
朝代：宋

漢水悠悠還漾漾。漁翁出沒穿風浪。千尺絲綸垂兩槳。收又放。月明長在煙波上。釣得活鱗鯿縮項。篘成玉液香浮盎。醉倒自歌歌自唱。輕嫋纜。碧蘆紅蓼清灘傍。
演平渡度姪別入城
作者：劉學箕
朝代：宋

前溪積雨浪拍天，人立沙頭催渡船。
溪雲貼水濕不起，岸柳凝愁絲亂牽。
石泉涓涓響澗谷，山樹濯濯延雲烟。
客程東西風袂翩，去者自去還者還。
環洲江氏園
作者：劉學箕
朝代：宋

欲覽環洲勝，維舟步石磯。
踏丹隨野色，穿翠任春霏。
地迥知山遠，村彎覺水圍。
東風輕薄甚，桃李亂荆扉。
瓊花·其一
作者：劉學箕
朝代：宋

團簇緐英玉碎圓，露晞日暖欲生烟。
親從后土分奇種，不是人間聚八僊。
瓊花·其二
作者：劉學箕
朝代：宋

蕃釐觀裏舊經遊，五月曾看綠葉稠。
今日家園玉摶樹，春風吹夢到揚州。
用梅溪鏡湖韵
作者：劉學箕
朝代：宋

畎畝鏡中分，滄波雜斷雲。
向來官裏賜，今屬野人耘。
懷古天難問，貪吟日易曛。
羽衣傳遺本，起誦想餘芬。
用雪坡春色韵
作者：劉學箕
朝代：宋

纔出城門興便濃，晴光野色兩俱融。
柳方染得三分綠，桃已熏成一半紅。
山湧林巒荒寺隠，湖分港汊小舟通。
相携各自論年事，幾度春風一鬢蓬。
田家·其一
作者：劉學箕
朝代：宋

稻熟田間笑老農，鼕鼕村鼓樂時豐。
新篘自酌花甆椀，醉倒扶携夕照中。
田家·其二
作者：劉學箕
朝代：宋

堆槃野柿間山梨，酒美雞肥稻滑匙。
婦子團圞常見面，一生寧識別離悲。
甲口翫月
作者：劉學箕
朝代：宋

山頭團團上明月，偏與行人照離別。
月華只是尋常明，照人離愁愁思盈。
千古萬古是箇月，如何有愁有歡悅。
君將此理細推尋，悲歡原自由人心。
留滯
作者：劉學箕
朝代：宋

何期蹤跡又遲留，行止於人自不由。
夢境固知空似蟻，生涯却笑拙於鳩。
碧涵一鏡晴天闊，翠擁千峰宿雨收。
從此公餘須杖屨，未應草草度春休。
登西樓懷湯損之
作者：劉學箕
朝代：宋

楊柳飄飃春思長，綠橋流水遶宮牆。
碧雲望斷空回首，一半欄干無夕陽。
白山茶
作者：劉學箕
朝代：宋

白茶誠異品，天賦玉玲瓏。
不作燒燈焰，深明韞櫝功。
易容非世力，幻質本春工。
皓皓知難污，塵飛謾自紅。
石假山
作者：劉學箕
朝代：宋

潭溪散人方是閒，真山不愛愛假山。
呼童積疊石磊磈，遠近便擁峯與巒。
晴嵐滴翠明窗前，清影掛壁方池邊。
色侵書帙日華薄，丘壑坐上生雲烟。
雲烟收霏苔蘚綠，山石傍頭更栽竹。
三竿兩竿韻不俗，摇蕩清風凉意足。
方是閒人當此時，以假像真人謂奇。
或來靜對酌美酒，或來宴坐哦新詩。
吟詩搜索縈心脾，酒醉落魄精神癡。
吟詩飲酒且不可，况復局上爭枯棋。
不如對山撫鳴琴，琴心三疊舞胎禽。
高山流水存至音，古趣澹泊悅我心。
老泉三峯爛木材，百年沉埋安在哉。
東坡仇池九華石，只有佳篇傳入集。
此山亦猶今視昔，與我同生亦同沒。
石橋樓待·其一
作者：劉學箕
朝代：宋

當年立雪直齊腰，宗旨流傳到石橋。
風急窗寒燈影遠，疎梅無語夜香銷。
社日喜晴分韻得前字
作者：劉學箕
朝代：宋

夜來急雨淙飛簷，脫驚紅日輝潭川。
梨花有情朝露重，柳带無力春風顛。
傍簾新燕低拂掠，入檻戯蝶相聯翩。
今晨天氣亦佳爾，一春未見茲晴暄。
綠陰林下笑聲好，簫鼓賽社祈豐年。
金穰屢豐豈不好，米賤更苦人無錢。
太公九府法已弊，楮幣印出私相權。
所司轉變無善策，低昂用否難流傳。
縣官那更租稅急，白紙不問黄榜蠲。
窮民非負實無有，里正罰責殊可憐。
吾儂雖樂此日美，釂白醉倒春風前。
却愁烟雨暗春晚，米價頓長民憂煎。
禹廟
作者：劉學箕
朝代：宋

且要盡清歡，須知一出難。
人因晴後喜，春到水邊寬。
柳長官橋媚，梅飄客袖寒。
荒祠存禹蹟，得得又來看。
秋池曉步敗荷萬柄一花挺然可愛伯益賦詩和韻錄呈元翰敬叟君明季僊求同賦
作者：劉學箕
朝代：宋

蕭瑟秋池撼曉風，江妃旋旆水雲空。
未教零落千擎雨，尚借柔酣一點紅。
弊蓋高低騷客賦，寒衣裁製楚人工。
誰憐夜枕驚殘夢，恨在緐聲點滴中。
種梅
作者：劉學箕
朝代：宋

隠淪沖寂澹生涯，芍藥櫻桃厭艷華。
剔亂剪緐疎影瘦，臨溪只合種梅花。
窯前小酌和外舅韻
作者：劉學箕
朝代：宋

五馬旌旗去路長，筍輿穿翠度羊腸。
霜餘綠橘漿尤美，秋晚黄花氣倍香。
勝景形容詩入詠，羈情排遣酒傳觴。
風流太傅何須詫，獨載東山窈窕孃。
簡康姪求先君石山
作者：劉學箕
朝代：宋

見好山如見高人，遯世冀繭清浄身。
見拳石如接佳友，手摩挲愛逾瓊玖。
我生嗜好不有冗長物，寓意蕭閒祇在青山并怪石。
往年都梁得靈壁，名以催詩延座側。
去載還自嶓冢江，女媧溪頭纔落帆。
山靈見知情不凡，乞我清波一塊川墨塗巉巗。
屏山嵯峩高雲衢，五畝下著吾儂居。
窗扉面面挹山色，真山假山互崷崒。
舊藏英道數峯碧，怪怪奇奇總拈出。
一丘一壑在胸臆，烟雲盡向空齋集。
君家一峯良可惜，埋沒庭除沙土蝕。
尚思阿翁存手澤，何不遣歸慰岑寂。
楚人亡弓楚人得，在彼在此理則一。
小詩代簡言從容，子心坦蕩詎執違與從。
儻令長鬚勤送似，待予大書特書榜曰飛來峰。
糖多令·唐多令
作者：劉學箕
朝代：宋

何處浣離憂。消除許大愁。望長江、袞袞東流。一去鄉關能幾日，才屈指、又中秋。蘆葉滿汀洲。沙磯小艇收。醉歸來、明月江樓。欲把情懷輸寫盡，終不似、少年遊。
紫溪莊即事
作者：劉學箕
朝代：宋

嶂碧楓丹色倍鮮，路回烟裊認前川。
霜陰釀晚意將雨，風厲裂雲時見天。
古木葉彫烏矍鑠，平田沙泠鷺聯拳。
稻粱割盡村原迥，落日牛羊傍水眠。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一
作者：劉學箕
朝代：宋

維昔舊遊，十有八春。
中間往來，合散風塵。
詞翰在壁，瞻之愈新。
憶我仲弟，眇然懷人。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一〇
作者：劉學箕
朝代：宋

憶自束髮，茲焉寓居。
載思載瞻，宛不異初。
極目遐眺，清風穆如。
撫事懷人，悲來感余。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一一
作者：劉學箕
朝代：宋

少生四方，遊紫之水。
每有良朋，見止遇止。
長哦伐木，求友乎此。
樂以忘憂，云胡不喜。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一三
作者：劉學箕
朝代：宋

念昔考槃，碩人之薖。
琴豆觴酒，寤寐笑歌。
逝者弗返，涕泗滂沱。
念彼不樂，傷如之何。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一二
作者：劉學箕
朝代：宋

維親與朋，雜然滿坐。
華屋連甍，紅紫緐夥。
半世重遊，霧迷烟鎖。
慨然撫膺，謬悠老我。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其一四
作者：劉學箕
朝代：宋

賢乎仲弟，和樂且湛。
自我不見，歲籥換三。
百感交集，憂心如惔。
山凝暮雲，回首不堪。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其七
作者：劉學箕
朝代：宋

屈指友于，祇今存幾。
自仲之去，失此奇偉。
言不勝情，心旌憤悱。
哀哉蒼天，雨淚如洗。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其三
作者：劉學箕
朝代：宋

丱角燈窗，硯席是共。
春山朝吟，秋堂夜誦。
棄背三年，心骨沉痛。
幾夜見君，似夢非夢。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其九
作者：劉學箕
朝代：宋

興念陳迹，夢寐吾猶。
植杖風雩，某水某丘。
日居月諸，循環靡休。
迭爾遄邁，曾不我留。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其二
作者：劉學箕
朝代：宋

吁嗟人生，年不滿百。
天地囿形，百代過客。
去日苦多，來日苦窄。
我曷不樂，慨念疇昔。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其五
作者：劉學箕
朝代：宋

朱垣素壁，醉墨漓淋。
虛堂重臨，思古傷今。
文不忍誦，盟弗可尋。
即事即物，抆淚痛心。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其八
作者：劉學箕
朝代：宋

團團庭柯，清美無度。
今我來斯，忽然老樹。
偃蹇輪囷，剝蝕摧蠹。
朱顔舜華，詎得如故。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其六
作者：劉學箕
朝代：宋

舊題墨妙，龍蛇戶牖。
步驟歐虞，模倣顔柳。
醉裏百篇，冥搜九有。
天胡奪我，張仲孝友。
紫溪莊舍讀癸丑壁間舊題轉眼忽十八年同遊十不存一滋蘭弟亦作古人拂拭灑涕幾不能去因誦歐公詩云人昔共遊今有幾樹猶如此我何堪以是爲韻感懷成十四章庚午四月中澣·其四
作者：劉學箕
朝代：宋

念昔童稚，汎然若舟。
惟我與君，孤詣同修。
博文約禮，匪遨匪遊。
子方盛年，遽赴玉樓。
臨江仙
作者：劉學箕
朝代：宋

人在空江煙浪裡，葉舟輕似浮漚。此心無怨也無憂。漢江迷望眼，袞袞知東流。兩岸荻蘆青不斷，四山崗嶺綢繆。晚風吹袂冷颼颼。誰知三伏暑，全似菊花秋。
與政仲山行見梅偶成併和其詩二首·其一
作者：劉學箕
朝代：宋

巉巗石壁掛崕嵬，烟檻風篁十數栽。
約客偶成花外逕，舉頭俄見竹邊梅。
背陰寒谷無人問，著句陽春有意裁。
慚愧心腸非鐵石，携壺遶樹日千回。
與政仲山行見梅偶成併和其詩二首·其二
作者：劉學箕
朝代：宋

梅花端的記年芳，每到開時趁一陽。
綠水湖邊和靖句，含章簷下壽陽妝。
昏昏澹月疎疎影，緩緩清風細細香。
不比芳春萬紅紫，蕩人狂思費思量。
與政仲端夫敬叟季僊至舊圃采采芙蓉金菊之妙時之所當艷者江梅海棠爛然照目可無數語紀之爲書長句
作者：劉學箕
朝代：宋

秋陽杲杲秋月明，秋風泠泠秋露清。
蕭騷池上萬松竹，鳳笙龍管吹秋聲。
山亭與客坐夕陰，眼照萬象前橫陳。
一年好處在此好，妙質欲紀難狀名。
那知天上詩酒星，翩然馳鯨來玉京。
浩然相對發思奇，句法普現千古情。
詩成不用世間語，五言七字虛皇吟。
霞明皎皎芙蓉城，香霏楚楚月魄精。
海棠婉孌鬭緐艷，江梅冷淡同芳馨。
東籬采采萬疊金，西疇更刈千頃秔。
人生得此亦不惡，措辭莫謾悲愁生。
先生年來真脫俗，看破世間榮與辱。
胸懷坦蕩適四時，豈但芳華競馳逐。
祇今忘物物忘我，物我兩忘機印可。
不知門外秋水深，不識紛紛朝市心。
榨頭新篘蟻初熟，芡盤剝珠茭切玉。
是秋是春兩難分，折花薦酒酒痕濕。
萬緣空處罷休休，八表神期汗漫遊。
醉鄉廣大塵世促，明日酒醒詩載續。
舟行三章·其一
作者：劉學箕
朝代：宋

桂櫂兮蘭槳，泝流兮沿洄。
天迥兮空明，湍激兮聲哀。
水落兮石出，路轉兮溪回。
鷗飛兮山浄，魚戲兮藻開。
淹留兮何爲，盍賦兮歸來。
舟行三章·其三
作者：劉學箕
朝代：宋

容與兮扁舟，長吟兮閒情。
白石兮離離，秋雲兮霙霙。
我思兮先廬，水潭兮山屏。
帳空兮鶴怨，人去兮猿驚。
早賦兮歸來，涉園兮欣欣。
舟行三章·其二
作者：劉學箕
朝代：宋

扁舟兮容與，浮雲兮舒卷。
波澄兮練橫，山秀兮屏展。
散髮兮平岡，濯纓兮清淺。
皇皇兮何之，路長兮悠緬。
早賦兮歸來，迷途兮未遠。
苦雨
作者：劉學箕
朝代：宋

何期一雨成三日，約客同行竟未能。
春到分時陰不解，夜當深處氣猶凝。
簷低捲箔看飄灑，礎潤添香散鬰蒸。
想見故園梅落盡，和羹消息又堪憑。
菩薩蠻
作者：劉學箕
朝代：宋

昨日杏花春滿樹。今晨雨過香填路。零落軟胭脂。溼紅無力飛。轉頭春易去。春色歸何處。待密與春期。春歸人也歸。
菩薩蠻
作者：劉學箕
朝代：宋

暮濤掀浪溪流急。單衣未試春寒力。是處綠陰濃。春深楊柳風。人依溪岸住。酒美忘歸去。巢燕墮芹泥。幽禽花外啼。
菩薩蠻
作者：劉學箕
朝代：宋

煙汀一抹蒹葭渚。風亭兩下荷花浦。月色漾波浮。波流月自留。若耶溪上女。兩兩三三去。眉黛斂羞蛾。採菱隨棹歌。
菩薩蠻
作者：劉學箕
朝代：宋

鴉兒學畫猶嫌醜。佯羞步步隨娘後。春淺瘦花枝。凝愁為阿誰。那回筵畔見。有意相留戀。只恐後期愆。章臺飛柳綿。
蕭山望城中遺漏
作者：劉學箕
朝代：宋

見說天文變，頻占太史臺。
但云星犯月，不料火爲災。
盡夜看煙滅，逢人問訊來。
丹心勤戀闕，東鄉極裴徊。
蕭長公來訪示以諸公詩卷謂與予遊從之久不能一辭爲贈頗相噍責予賦之不可辭之亦不可皆有說焉名章俊語前後相望無數次乎其間是覩西子之容而自增醜耳所不容却者予年十五時海山官丁受琴於長夫今予年四十與長夫有二十五年之舊辭之弗作其可乎因書長句
作者：劉學箕
朝代：宋

人生立志各有癖，浹髓淪肌療無術。
君不學少年奏賦明光宮，又不能桑麻穀粟去作田舍翁。
苦心竭慮淡泊音，手携三尺綠綺琴。
七絃指下叢然鳴，于以求見古人心。
古音寥寥失微妙，鄭衛淫哇競蟬噪。
君獨優游夷愉廣厚而高明，鼓有虞氏之南風，賡之以文王宣父之操。
若人來索便與彈，略不訑訑見顔貌。
絕之不作衛次公，却之常嗤戴安道。
顧我與君幽趣同，海山尚憶初相逢。
我時十五始冠巾，君亦壯年氣如虹。
夜窗擁衾月流空，促絃初學調商宮。
別來二十五春風，我猶故吾君學通。
五音六律知者稀，一生辛勤造精微。
心存至樂物莫移，殆類聞韶子在齊。
洋洋盈耳不療饑，任從妻子相號啼。
浮雲柳絮無根蒂，世事乘除幾榮悴。
祇今物我俱忘情，與君同尋方子春。
蕭長公來訪示以諸公詩卷謂與予遊從之久不能一辭爲贈頗相噍責予賦之不可辭之亦不可皆有說焉名章俊語前後相望無數次乎其間是覩西子之容面自增醜耳所不容却者予年十五時海山官丁受琴于長夫今予年四十與長夫有二十五年之舊辭之弗作其可乎因書數言
作者：劉學箕
朝代：宋

生平不願爲傭書，亦不願作章句儒。
酒酣詩成吐素霓，意氣凜凜吞千夫。
前年排雲叫閶闔，出門一夜車四角。
去年海嶠席未溫，一舸乘潮又催□。
大江之西日本東，廬陵文物常稱雄。
決科歲占十八九，君當努力提詞鋒。
才高不用長歎息，四海彌天豈無識。
壯年懷居亦何有，著眼带礪開胸臆。
巖巖柏府凌高寒，豪士傾蓋宜交歡。
我知屠龍不屠豬，食馬政欲食馬肝。
吳姬壓酒飄香絮，謫仙神遊歌白紵。
敬亭惟有孤雲閒，欲雨人間亦飛去。
虞美人
作者：劉學箕
朝代：宋

寒來暑往何時了。世故催人老。一人口插幾張匙。何用波波劫劫、沒休時。飢來吃飯困來睡。莫把身為累。誰能較短與量長。落葉西風一夢、熟黃粱。
蜀口枕上
作者：劉學箕
朝代：宋

清嘯孤猿半夜啼，子規山狖共酸悲。
水風露月烟江冷，正是離人睡覺時。
蝶戀花
作者：劉學箕
朝代：宋

燈火已收正月半。一夜東風，吹得寒威轉。怪得美人貪睡暖。飛瑛積玉千林變。道是柳綿春尚淺。比著梅花，花已都零亂。漠漠一天迷望眼。多情更把征衣點。
行香子
作者：劉學箕
朝代：宋

雪白肥鰜。墨黑修鯰。柳穿腮、小大相兼。金刀批臠，鮮活甘甜。或時熬，或時煮，或時醃。揎腕佳人，玉手纖纖。縷銀絲、取意無厭。羹須澹煮，滋味重添。滴兒醯，呷兒酒，撮兒鹽。
西巗觀瀑水簡沈莊仲三首·其一
作者：劉學箕
朝代：宋

雲潤衣裾夕露霑，懸崖一水散疎簾。
精廬隠約青山下，縹緲飛甍出畫檐。
西巗觀瀑水簡沈莊仲三首·其三
作者：劉學箕
朝代：宋

暮雲新月一鈎鎌，歸路溪風動碧蒹。
美酒不妨車後載，夜深無處認青帘。
西巗觀瀑水簡沈莊仲三首·其二
作者：劉學箕
朝代：宋

踏石穿雲野興添，傍崖昌歜綠纖纖。
幽人近得安心術，擷滿湘籃意未厭。
西江月
作者：劉學箕
朝代：宋

世事從來無據，人生自古難憑。茫如天水有云萍。聚散任他形影。每怪東陽瘦損，常嗤騎省多情。如今我也瘦稜稜。卻喜青青兩鬢。
觀猿
作者：劉學箕
朝代：宋

掛石攀雲日半斜，亂山深處飽煙霞。
香林月滿僧歸去，啼落春風幾樹花。
請遊山之日於黎廣文二首寺有萬竹·其一
作者：劉學箕
朝代：宋

此君原不俗，幽趣逼蒼官。
濁世三庚熱，空山六月寒。
何憂懷抱隘，便㨫水雲寬。
敬請遊盤日，追隨杖屨看。
請遊山之日於黎廣文二首寺有萬竹·其二
作者：劉學箕
朝代：宋

聞說江隈裏，雲藏古寺深。
不妨相喚集，作意共登臨。
苦茗供朝盌，伊蒲饌晚鬵。
天風吹皓月，歸路細披襟。
責庲
作者：劉學箕
朝代：宋

我生不辰八歲孤，伯父薨逝叔父無。
長纔十五立志苦，不敢怠惰知讀書。
汝生父子不識面，母慈育字如捧珠。
那知汝更命苦極，八齡甫及母亦殂。
幸有阿叔相持扶，叔亦痛念同氣餘。
辛勤鞠養力盡瘁，五載爲汝六請師。
固知門戶要人興，切切訓誨口欲枯。
有言弗聽日益懶，乖劣氣習移下愚。
朅來值我有行役，恐汝質變爲小夫。
携俱不憚數千里，跳走健勝猿與狙。
水行爲汝愛江湖，出陸每愁山險紆。
川途憂愁念慮苦，摩拊豈啻親子如。
傍舟終日撈蝦魚，坐輿人夫肩□□。
□呶徒自費牙頰，事不獲己施鞭蒲。
潛窺諦視不少改，謔浪笑傲仍前初。
聖經有味懶不讀，對字粗曉平側呼。
吾家七世身業儒，忠孝學術誇鄉閭。
汝當更明所自出，挺挺當代文公朱。
不悛祇爲先德羞，失教何異犬馬豬。
稍長面目益可憎，儕輩戲弄人見疎。
我今極口復汝說，速宜悔念毋忽諸。
嬉遊儻更不檢束，命也奈何吾已夫。
賀新郎
作者：劉學箕
朝代：宋

午睡鶯驚起。鬢雲偏、□鬆未整，鳳釵斜墜。宿酒殘妝無意緒，春恨春愁如水。誰共說、厭厭情味。手展流蘇腰肢瘦，嘆黃金、兩細香消臂。心事遠，仗誰寄。簾櫳漸是槐風細。對梧桐、清陰滿院，夏初天氣。回首春空梨花夢，屈指從頭暗記。嘆薄倖、拋人容易。目斷孤鴻沈雙鯉，恨蕭郎、不寄相思字。幽恨積，黛眉翠。
賀新郎
作者：劉學箕
朝代：宋

往事何堪說。念人生、消磨寒暑，漫營裘葛。少日功名頻看鏡，綠鬢鬅鬙未雪。漸老矣、愁生華髮。國恥家讎何年報，痛傷神、遙望關河月。悲憤積，付湘瑟。人生未可隨時別。守忠誠、不替天意，自能符合。誤國諸人今何在，回首怨深次骨。嘆南北、久成離絕。中夜聞雞狂起舞，袖青蛇、戛擊光磨鐵。三太息，皆空裂。
賀新郎
作者：劉學箕
朝代：宋

曉聽兒曹說。道前村、疏梅莫與，蔽蕭纏葛。急與呼童誅翦盡，趁此江天暮雪。喚小艇、漁翁鶴髮，凜冽寒風吹酒面，與何人、共泛山陰月。歸浩嘆，御琴瑟。世寰恍惚山川別。望瓊樓、玉宇相映，爛銀環合。冰柱雪車新句就，不療飢腸病骨。奈野鳥、千山飛絕。我笑書生貧亦甚，誦布衾、歲久寒如鐵。兒惡臥，踏裡裂。
賀新郎
作者：劉學箕
朝代：宋

東閣憑詩說。對丰姿、飄然杖屨，澹然巾葛。竹外一枝斜更好，玉質冰肌粲雪。誰折向、滿頭宣發。水驛雲窗煙庭院，更宜晴、宜雨還宜月。霜夜永，景蕭瑟。孤芳敻與群芳別。隴程遙、攀條難寄，碧雲驚合。桃李漫山空春豔，不比仙風道骨。有瀟灑、清新奇絕。我被幽香相懊惱，宋廣平、豈但心如鐵。飛暗度，石吹裂。
賀新郎
作者：劉學箕
朝代：宋

莫向愁人說。嘆人生、不如意事，十常七八。是則中年傷懷抱，客裡何堪送客。又添取、一襟悽咽。岸柳凋零秋容澹，黯消凝、怎忍輕攀折。重會面，甚時節。杏花麗日梅花雪。記當時、一觴一詠，楚雲湘月。別後君休勞春夢，轉眼江南塞北。莫漫被、閒愁縈結。且判離筵今夕醉，霎時間、便見蘭舟發。空悵望，水雲闊。
賓從集藕花堂分韻得園字二十韻
作者：劉學箕
朝代：宋

流金爍石火燎燔，何地泄此畏暑袢。
草堂幸有茆三間，冷浸十畝泉有源。
泉音琮琤下空山，金石戛擊聲潺湲。
太華峰頭十丈蓮，吾儂玉井親移根。
開華結實今幾年，紅幛綠蓋風翻翻。
捲舒萬柄摇蒼烟，香苞芳萼錦綺緐。
雲將急雨珠濺圓，日焙晴酣香勝蓀。
龜魚竊廕鷗鷺眠，勾致屬玉棲雙鴛。
房青子碧甘剝鮮，藕白條翠冰堆盆。
嚼之清泠醒醉魂，猶可招邀慰文園。
君胡不聞李謫仙，聲名飄然譽開元。
忽傳詔草白蓮序，一掃意到無餘言。
又知蘇州韋不凡，風清月曉之江樊。
形容委曲識花趣，妙語歷歷成訂論。
我今對花難著句，挹取香氣臨窗軒。
俱來亦有二三子，將壇共築旗同攑。
搜吟速下一轉語，縮手無畏前輩尊。
但今取之二老間，勿效碔砆亂璵璠。
少需紅日西沉山，從容特爲開芳尊。
晚色婉靜更麗娟，詠到東方生曉暾。
賦林景參梅嶼
作者：劉學箕
朝代：宋

結廬分得雁山雲，嶼上梅花是四鄰。
水月一天薌世界，冰霜千古玉精神。
短檠夜雨西窗夢，長鋏秋風北塞塵。
我亦煙波綸釣侶，與君同作歲寒人。
賦祝次仲八景·山市晴嵐
作者：劉學箕
朝代：宋

貿易足魚米，相逢話桑麻。
村墟人蟻紛，日夕山氣佳。
酒賤醉甆甌，樵漁自生涯。
賦祝次仲八景·平沙落鴈
作者：劉學箕
朝代：宋

水落洲渚闊，天寒風雪微。
自雲排序下，聚翮與沙依。
饑啄蘆葦根，何時稻粱肥。
賦祝次仲八景·江天暮雪
作者：劉學箕
朝代：宋

雲癡天四合，密雪灑石矼。
野渡滅行跡，岸沙橫孤艭。
誰憐鶴髮翁，披簑釣寒江。
賦祝次仲八景·洞庭秋月
作者：劉學箕
朝代：宋

木落露君山，空明夜氣浮。
冰輪揩鑑浄，皓彩漾波流。
空外數聲笛，孤吟人倚樓。
賦祝次仲八景·漁村晚照
作者：劉學箕
朝代：宋

輕簑著篷背，日暮漁者還。
新月印淺水，夕陽生亂山。
誰歌采菱詞，隠隠過前灣。
賦祝次仲八景·瀟湘夜雨
作者：劉學箕
朝代：宋

移艘繫灣浦，傾篷聲更豪。
謾起湘妃恨，長歌靈均騷。
曉汐漲何許，微茫泛江皋。
賦祝次仲八景·烟寺晚鐘
作者：劉學箕
朝代：宋

鐘聲烟際來，佛屋棲雲端。
回飆度崖谷，疎韻出林巒。
東岫上明月，歸僧濯清湍。
賦祝次仲八景·遠浦歸帆
作者：劉學箕
朝代：宋

歸鷺林邊白，落霞天際明。
蒲帆載風急，征棹逐鷗輕。
稚子候江滸，遥聞嬉笑聲。
送庾姪親迎延平李先生家
作者：劉學箕
朝代：宋

庾郎吾家千里駒，朝莫勤苦讀父書。
少年綽有老成態，月旦考訂評鄉閭。
明當別我擇賢妃，結束琴劍誰挽裾。
春空吹晴惠風暢，烟草弄色和氣舒。
野橋融洩柳絮合，石岸慘愴鳴鶢鶋。
乘龍有期弗獲餞，數椽政葺淵明廬。
旅愁冥思莫排遣，離恨掛臆難掃除。
况當春晚氣暄淑，著人欲醉甘醴如。
修程所囑善養攝，禮畢蚤辦雙輪輿。
婦翁傳道世大儒，習俗再使淳古初。
稔知賢舅繼家學，子如從之師有餘。
歸來阿叔待審訂，義路禮門從廣居。
送東蒲張應發歸永嘉
作者：劉學箕
朝代：宋

客裏偶相逢，襟懷亦偶同。
對梅吟夜月，新柳間春風。
子勿言浮梗，余方笑轉蓬。
歸程經雁蕩，得句附郵筒。
送術士周柟歸東陽
作者：劉學箕
朝代：宋

射策彈冠莫浪言，經丘尋壑且隨緣。
誰能守分閒居世，自斷此生休問天。
久矣知君該妙理，今焉過我話流年。
歲寒事業相期重，欲植孤松驗果然。
送連景昭歸三山用其韻·其一
作者：劉學箕
朝代：宋

秋風乘興下三山，不憚馳驅涉險艱。
別酒醉來仍更酌，征鞍發去且須攀。
身安豈畏路千里，道在元知命兩間。
從此莫教情斷絕，尺書頻寄塞鴻還。
送連景昭歸三山用其韻·其二
作者：劉學箕
朝代：宋

得意難兼熊掌魚，功名隨分勿求餘。
或先或後時而已，將廢將行命也歟。
理性明中閒念慮，雲山深處著田廬。
君歸政好携妻子，泉石尋盟飽讀書。
遊九曲
作者：劉學箕
朝代：宋

三十六峯高插天，來遊誰不慕真僊。
幔亭舊事隨流水，空自溪頭喚釣船。
道間池亭小酌
作者：劉學箕
朝代：宋

一曲芳池萬柄荷，遊鯈潛躍水揚波。
竹孫楹檻風偏細，梅子江湖雨正多。
凡物寓時俱意得，謂予不飲柰愁何。
暫來徙倚又還去，猛拍欄桿浩浩歌。
道間見桃李花
作者：劉學箕
朝代：宋

東風到處競繁華，不問窮簷與大家。
垂柳絲中深院宇，隔牆時有出來花。
邀趙行之陳敬叟未至四韻速之
作者：劉學箕
朝代：宋

一別親朋歲月催，衿連袂屬肯俱來。
交情聊敘慇懃意，野䔩隨宜三兩杯。
新月窺簷頻起顧，清風動竹幾驚猜。
碧雲日暮山環合，竚立柴扉首屢回。
鄖鄉舟中睡覺書懷
作者：劉學箕
朝代：宋

晴空揚沙春茫茫，柳絮匝岸東風狂。
篷窗兩畔高插起，收拾萬象供吟章。
眼中物物盡詩料，應接不暇勞迎將。
睡魔欺人晴晝長，坦腹一枕追羲皇。
醒來意興難說似，石鼎細味煎茶香。
江花無情爲誰芳，江草綠嫩肥牛羊。
瀰瀰渺渺水曲折，遠遠近近山低昂。
各懷邂逅良未惡，隠几抱膝聊徜徉。
故人念我天一方，我亦千里遥相望。
相思用情何日了，带圍寬剩羞東陽。
不如且理文字五千卷，搜吟拄腹撐枯腸。
醉歌
作者：劉學箕
朝代：宋

讀書求見古人心，閉門不知青春深。
夜來東風掃浮陰，曉光薄林生遥岑。
搜尋不覺出門去，綠暗溪邊楊柳路。
詩章立願不復作，會景那知自成句。
歸途晤語誰與從，眼前物物俱春工。
崇桃積李事已晚，牡丹正麗酴醿穠。
白茶照人冰雪同，紅茶燒空猩血紅。
金沙雨晴翡翠積，海棠露濕胭脂重。
急呼詩朋喚酒伴，高堂共泛琉璃鍾。
夜闌秉燭相對語，謾道今人不如古。
古士放達醒者稀，今人不飲徒自苦。
醉落魄·一斛珠
作者：劉學箕
朝代：宋

江頭離席。晚潮雙櫓催行色。往來屬玉雙飛白。笑我多情，猶作未歸客。紅塵奔走何時息。歸心還似投林翼。角巾醉裡從敧側。獨立東風，天際露岑碧。
野館
作者：劉學箕
朝代：宋

野館春歸後，橫塘度柳綿。
輕風翻麥浪，細雨落花天。
草褥迷三徑，苔紋疊萬錢。
山禽自呼喚，水竹倍清妍。
釣磯候舟
作者：劉學箕
朝代：宋

可以賦新詩，江清釣石磯。
船移山勢動，灘急岸形飛。
雲日林紅薄，晴烟野翠微。
長歌漁父句，世事付蓑衣。
鉛山廨宇題壁
作者：劉學箕
朝代：宋

莫遣離愁相絆縈，九州之外盡愁城。
酒頻挹注幽憂浣，詩苦冥搜太瘦生。
漠漠草茵飛蛺蝶，深深柳幄韻鸝鶊。
客懷未與成匆遽，三沐三熏慰此情。
長句簡敬叟季僊兼呈端夫申父晦仲
作者：劉學箕
朝代：宋

士生樗散甘嘉遯，頫首衡茅敢尤怨。
良朋益友肯顧臨，講貫漸摩篤明辨。
年來瘖啞瓶守口，俗子污人如避箭。
論交謾說笑金蘭，厚貌深情半譏訕。
念君與我情不薄，一忝從遊一親眷。
朅來終日坐書樓，喜劇論文幾昏旦。
麯生風味亦不惡，抵死絕交良可嘆。
胸中磊磈政須渠，吻噪腸枯頼澆灌。
孟公舊不論升斗，驚座丰姿發奇觀。
富文博學子游子，秀楚翹英穎鋒見。
吾雖不敏逐後塵，斬將搴旗共酣戰。
祇今便造無何有，相與神期遊汗漫。
既無三雅伯仲叔，不有巨杯觶角散。
請觀管輅揚子雲，欲作九原誰可喚。
酒不離唇元乃就，三斗頓傾辭綺粲。
二公洞達疏通豪，妙語仍煩下一轉。
養浩堂中顒惠然，急吐才華染柔翰。
閒居即事
作者：劉學箕
朝代：宋

山水縈洄處士家，春林環合翠交加。
行吟溪岸牽垂柳，坐倚欄桿數落花。
萬卉萬葩天長養，一丘一壑我生涯。
長瓶芳草陶然處，不向愁邊感物華。
陳洮湖取古今梅詩自鮑明遠降至今日名勝集中所賦悉和之凡千首計三十六卷十日然後讀畢用其敘中四韻和題其後
作者：劉學箕
朝代：宋

照眼梅花雪作堆，陰厓寒谷带春回。
千篇墮我吟邊去，萬里懷人書未來。
遶樹政須搜苦語，攀條那忍負芳杯。
長鑱幾度鋤明月，盡是劉郎手自栽。
雙路
作者：劉學箕
朝代：宋

王命馳驅不敢輕，文書要覈去來情。
青山步步生幽意，碧澗悠悠趁遠程。
春淺禽聲猶自小，泥酥馬蹟正宜晴。
地名見說名雙路，便舍崎嶇就坦平。
雪坡以雨阻山行有詩用以次韵
作者：劉學箕
朝代：宋

爲欲看山助眼明，頻占鵲喜報新晴。
春光已過三之一，塵世難逢四者并。
詩酒深情殊未適，水蔬薄具亦頻更。
終來不似西湖好，晴雨皆堪傍柳行。
雲際峽中
作者：劉學箕
朝代：宋

野渡烟迷谷，寒潭水漲沙。
入雲千萬岫，出塢兩三家。
澗古泉仍石，山空菊自花。
柳塘冰欲結，相對祇棲鴉。
題壁
作者：劉學箕
朝代：宋

午日柳陰正，曉風花氣新。
川明魚泳水，林靜鳥啼春。
飲東屯庶姪家賦臘梅和陳簡齋韻
作者：劉學箕
朝代：宋

釋迦黄面禪可誇，色想熏漬霜中葩。
不然安得白玉蘂，而乃幻此黄金花。
信知造化真有法，蜂鬚釀蜜蜜釀蠟。
蠟凝花房豐不腴，桃李漫山焉可如。
緐枝摘索燦栗玉，吟搜西郊信杖扶。
少須夜窗疎影掛明月，是蠟是花君自別。
鰻井
作者：劉學箕
朝代：宋

人言此井有靈源，潮落潮生透海門。
陵谷未須窮變易，朱牆裏是濮王園。
鵝湖道中
作者：劉學箕
朝代：宋

去城十里路盤紆，幽徑平岡駕小輿。
認得鵝湖山下路，綠松巗畔擁僧廬。
鷓鴣天
作者：劉學箕
朝代：宋

夢繞天涯去意濃。客愁春恨兩匆匆。綠波初漲桃花浪，畫鷁輕隨柳絮風。無筆力，判虛空。關山千里兩心同。魚書雁字都休問，只看啼痕翠袖紅。
鷓鴣天
作者：劉學箕
朝代：宋

山色都如歸興濃。春融融處客匆匆。岸花影裡鶯吟霧，江閣陰中燕受風。憑畫楯，睇層空。情衷待說幾時同。不如且盡樽中綠，圖得醄醄醉臉紅。
鷓鴣天
作者：劉學箕
朝代：宋

樓外銀屏入望賒。樓前鷗鷺舞交加。穿林淅瀝飛瓊屑，度嶂繽紛過柳花。歌白雪，醉流霞。晚寒寒似夜來些。明朝酒醒掀簾幕，簾幕依然賣酒家。
鷓鴣天
作者：劉學箕
朝代：宋

芳草萋萋入眼濃。一年花事又匆匆。吐舒桃臉今朝雨，零落梅妝昨夜風。雲接野，水連空。畫欄十二倚誰同。兩眉新恨無分付，獨立蒼苔數落紅。
滿江紅
作者：劉守
朝代：宋

歸去來兮，要待足、何時是足。榮對辱、飲河鼴鼠，無過滿腹。浴月朝霞紅賽錦，排雲晚岫青如玉。更修筠、與合抱長松，依梅麓。森畫戟，謾符竹。舞袖短，轅駒局。惟繭絲堡障，醫瘡剜肉。節對開爐應去也，釵頭又有長生籙。算歸程、恐到荔枝鄉，已過熟。
便齋
作者：劉安上
朝代：宋

芙蓉已過菊花殘，獨有松筠耐歲寒。
一榻蕭然無箇事，坐看紅日上欄干。
出局紀懷
作者：劉安上
朝代：宋

國爾忘家是所先，如何交構競爭權。
霜臺白簡真可畏，一日五公俱左遷。
即事
作者：劉安上
朝代：宋

未尋南郭舊生涯，且向淮堧太守家。
西圃學栽陶令菊，後園時種邵平瓜。
民淳訟少看空圄，吏散庭空聽報衙。
更得歲豐多樂事，宦遊誰復問年華。
即事
作者：劉安上
朝代：宋

江烟淡淡日落後，山雨纖纖潮上初。
黄鶑引雛過林杪，羣雞就食喧階除。
又和十六夜月
作者：劉安上
朝代：宋

雲頭依舊尚團圓，未覺清光有兩般。
自是人心重佳節，故將今夕不同看。
望中銀漢祇如昨，坐久園亭又更寒。
莫把盈虧妄分別，一杯到手且須乾。
友人新居
作者：劉安上
朝代：宋

門向平湖靜處開，雨餘山色入簾來。
連雲競秀千巖竹，隔水飄香一徑梅。
觀裏紫芝元不老，柱頭玄鶴幾時回。
此峰信是神仙窟，子晉吹簫有舊臺。
和少伊同左經臣湖上作
作者：劉安上
朝代：宋

共訪招提去，輕舟漾曉風。
水光雲影裏，山色酒樽中。
邊戍今休卒，吾生免轉蓬。
茲遊惜不與，猶喜一篇同。
和左經臣見過
作者：劉安上
朝代：宋

爲愛端居上郡章，里閭何幸得徜徉。
買田郭外春耕早，築室湖濱野趣長。
且把舊書遮病眼，了無塵事擾中腸。
故人訪我留佳句，應笑年來兩鬢蒼。
和胡子文遊山寺值雨
作者：劉安上
朝代：宋

偷閑出城府，聊以洗塵心。
自得林泉趣，何妨雨霧深。
野亭連竹色，古寺想潮音。
幸接高人論，清風滿素襟。
和馮中丞中秋夜月
作者：劉安上
朝代：宋

捲盡浮雲見碧虛，初傳更漏滴銅壺。
入秋爽氣迥然別，此地冰輪何處無。
共想姮娥依桂魄，獨憐飛鵲遶庭梧。
西園飲散歸來早，不用紅紗照路隅。
四月一日壽陽樓遇雨
作者：劉安上
朝代：宋

黑雲滃蔚自西來，佇立危樓亦壯哉。
遠壑烟生千里雨，寒潭龍起數聲雷。
田疇坐看還豐歲，里巷遥欣弭旱災。
慚愧外官逃吏責，歸鞍何憚踏泥回。
大中西菴
作者：劉安上
朝代：宋

借得西菴不似菴，宛如蝸舍住城南。
晚來一盞亮功酒，更薦棲林八寸柑。
天柱峰
作者：劉安上
朝代：宋

天柱峰頭星斗紅，月明秋殿玉玲瓏。
仙人夜半來吹笛，騎著吳江小赤龍。
安豐道中
作者：劉安上
朝代：宋

陂渠積水與田通，彷彿江鄉意趣同。
引起三吳耕釣興，小舟來往藕花中。
宿方潭
作者：劉安上
朝代：宋

山中何所有，一味靜難名。
暗谷流泉響，疏林落葉聲。
夜深寒月白，霜重曉鐘清。
早出松間路，衣裘空翠凝。
宿桐城驛二首·其一
作者：劉安上
朝代：宋

大農遺愛在桐川，血食於今幾百年。
應想歲豐秋賽日，送迎歌舞獨喧闐。
宿桐城驛二首·其二
作者：劉安上
朝代：宋

桐溪古驛聞來久，我到梅黄雨細時。
砌下流泉無復有，空餘松柏覆簷垂。
宿棲林三首·其一
作者：劉安上
朝代：宋

誰知蹤跡到桐山，頼有禪僧數往還。
溪路水深行未得，小窗幽閣總躋攀。
宿棲林三首·其三
作者：劉安上
朝代：宋

征鞍終日雨霏霏，投宿棲林旋燎衣。
天意似憐行客倦，放將紅日出巖扉。
宿棲林三首·其二
作者：劉安上
朝代：宋

回首江鄉路渺瀰，雨天行色倍遲遲。
最憐山寺留連日，恰是清明禁火時。
寄叔靜
作者：劉安上
朝代：宋

頻年京闕暗胡塵，竊發桐廬更駭聞。
食盡犬羊還自斃，火炎螻蟻却須焚。
中原已有汾陽將，二浙誰驅下瀨軍。
州郡雖嚴防守計，可將知略佐忠勤。
小飲
作者：劉安上
朝代：宋

南窗閑徙倚，風露已秋深。
晚色兼凉至，浮雲带日陰。
池荷欺碧玉，籬菊暗黄金。
時序將遒盡，翻驚壯士心。
建善即事三首·其一
作者：劉安上
朝代：宋

繡嶺峰高插晚空，雨餘烟霧淡朦朧。
瓊枝細葉知多少，最愛團欒竹一叢。
建善即事三首·其三
作者：劉安上
朝代：宋

籜龍亭下知誰種，旋見新篁破綠苔。
到此不知纔幾日，抽梢今已過牆來。
建善即事三首·其二
作者：劉安上
朝代：宋

春歸枝上餘花少，轉午濃陰綠滿蹊。
何事黄鸝語音好，慇懃飛傍粉牆啼。
德翬梅軒月下小酌
作者：劉安上
朝代：宋

疏影橫斜落酒樽，誰知寒月上梅軒。
昔年山相棲真地，我亦全家寄此村。
憶鸂鶒二首·其一
作者：劉安上
朝代：宋

鸂鶒知何許，南園春水多。
稻粱隨分有，烟雨想無他。
世上貪毛羽，湖邊足網羅。
池塘棲息穩，慎勿厭風波。
憶鸂鶒二首·其二
作者：劉安上
朝代：宋

幸有春池闊，雙雙戲晚暉。
庭閑宜對立，翅短莫高飛。
寇賊已聞熄，主人行且歸。
相將芰荷畔，看汝浴紅衣。
方潭
作者：劉安上
朝代：宋

飯飽雲巖粟，茶甘碧澗泉。
我來無一事，危坐聽山蟬。
方潭展墓示子姪
作者：劉安上
朝代：宋

舊菴在山頂，去此五里餘。
創謀自吾祖，遷就今所居。
往時僧不多，苟且完室廬。
至於五十載，風雨荒榛蕪。
先人樂溪山，每到嘗躊躇。
深憐棟宇弊，締構新是圖。
鑿巖闢幽徑，開門揖清虛。
高堂閎且深，三山列庭隅。
或禪或教律，濟濟蹌衣裾。
先塋舊所卜，乃在西南隅。
松筠老且茂，雲氣時卷舒。
政和甲午歲，予解壽春符。
寬恩得真祠，展省來郊墟。
清酹奠墓隧，誥軸焚金朱。
報效未云訖，涕泗徒漣如。
朅來就堂宇，會飲族屬俱。
夜深燈火明，山靜竹柏疏。
翻思昔日營，似爲今所須。
先人篤好善，雅志在詩書。
于公有陰德，高大其門閭。
虞詡名升卿，其後果不誣。
嗟余忝厥修，覆敗良可虞。
作詩以自警，其無迷厥初。
晚步
作者：劉安上
朝代：宋

秋半淒然客思清，杖藜何處暢幽情。
晚天風雨莓苔活，閒傍欄干取次行。
歲寒亭
作者：劉安上
朝代：宋

茲亭予所作，再到異疇昔。
江梅老半枯，檜柏春逾碧。
易名爲歲寒，表此蒼翠色。
森然一徑幽，步屧時取適。
江村漁舍
作者：劉安上
朝代：宋

江邊茅屋被風掀，雨打疏窗夜小眠。
催喚兒童五更起，重添篾纜繫漁船。
清漣亭泛舟
作者：劉安上
朝代：宋

高樹環清池，波平春正綠。
移舟近南崖，倒影見華屋。
危梁屬修徑，幽思生遠目。
更登狎鷗亭，可以忘寵辱。
澄源堂落梅如茵
作者：劉安上
朝代：宋

落英迴旋雪飛餘，誰向庭中細細鋪。
借與翠娥相應舞，絕勝西蜀錦氍毹。
獨遊竹閣
作者：劉安上
朝代：宋

極目盡天際，風烟杳靄間。
水光清滉日，野色遠連山。
白鹿今何在，高僧此獨閑。
我今無伴侶，乘興一躋攀。
玄沙二首·其一
作者：劉安上
朝代：宋

軒窗高下傍巖隈，花木層層取次栽。
誰道山深春色晚，等閑桃李已齊開。
玄沙二首·其二
作者：劉安上
朝代：宋

飛山彷彿如天竺，環合峰巒一徑通。
何日再來亭上宿，靜聽猿叫月明中。
甘露亭二首·其一
作者：劉安上
朝代：宋

涵碧軒前甘露亭，暑天凉夕此閑行。
琅玕一畝森如玉，影入池心徹底清。
甘露亭二首·其二
作者：劉安上
朝代：宋

水斛安排鏡面平，菰蒲初種已齊生。
晚來雨過浮萍少，看見魚兒作隊行。
登煉丹山三絕句·其一
作者：劉安上
朝代：宋

攀沿絕壁上高峰，下瞰塵寰杳靄中。
未飲刀圭跨鸞鶴，已如身世脫樊籠。
登煉丹山三絕句·其三
作者：劉安上
朝代：宋

羣峰聳拔更迴環，鶴駕分明縹渺間。
金鼎丹成人不見，但留名字鎮空山。
登煉丹山三絕句·其二
作者：劉安上
朝代：宋

神仙已往遺基在，丹井淒清絕點埃。
歸去漏殘初睡醒，恍疑身到洞天來。
登謝公樓分韵得心字
作者：劉安上
朝代：宋

高峙危樓壓翠岑，登臨遥想昔賢心。
人隨歲月有興廢，名逐江山無古今。
殘日汀邊生晚思，斷雲簾外捲晴陰。
清風凜凜今何在，芳草池塘恨獨深。
硤石相對有項羽廟
作者：劉安上
朝代：宋

乘閒驅馬向高原，楚漢遺基尚宛然。
堪憐項羽成何事，占得淮邊屋數椽。
聖泉
作者：劉安上
朝代：宋

聞道東山有聖泉，杖藜侵曉到山前。
一泓寒玉流無盡，萬頃良田大有年。
茶鼎曉煎雲脚嫩，齋厨夜引溜聲圓。
我來一酌磁甌去，終日餘甘齒頰邊。
舒州西門送客亭
作者：劉安上
朝代：宋

拂雲亭外竹千竿，靜聽清聲戛玉寒。
却憶謝公巖下路，水風凉處戰檀欒。
花靨鎮二首·其一
作者：劉安上
朝代：宋

下蔡嬉遊地，春風萬杏繁。
誰家堪繫馬，青壁竹籬門。
花靨鎮二首·其二
作者：劉安上
朝代：宋

花靨誰名鎮，梅裝自古傳。
家家小兒女，滿額點花鈿。
茶院紫翠閣
作者：劉安上
朝代：宋

小閣面空闊，下臨寒水清。
前山掛錦繡，日落轉分明。
沙際小舟遠，雲間歸翅輕。
我來看不厭，佇立獨含情。
荆溪有懷
作者：劉安上
朝代：宋

自從南郭得三椽，怕趁荆溪半夜船。
每望白雲驚歲月，空將清夢遶林泉。
雖因追遠時來此，又見登高意慘然。
極目不知多少恨，一聲孤雁夕陽天。
萬田道中
作者：劉安上
朝代：宋

水闊疑無路，雲深僅有山。
兒童划小艇，出沒稻塍間。
蠟梅
作者：劉安上
朝代：宋

雙成送我蠟梅花，夜靜幽香自一家。
疑是素娥乘月下，淡黄衣袂紫雲車。
西齋雜詠六首·冬青
作者：劉安上
朝代：宋

得名固不誣，對植近庭廡。
葉綠带寒烟，花繁泣微雨。
西齋雜詠六首·檜
作者：劉安上
朝代：宋

蔚蔚傲霜葉，亭亭綠池畔。
莫言盈尺材，要是淩雲幹。
西齋雜詠六首·石斛
作者：劉安上
朝代：宋

鑿石空其中，貯水凡幾斛。
淵渟或可鑒，童子慎毋觸。
西齋雜詠六首·竹
作者：劉安上
朝代：宋

繁枝喜刪除，勁節見獨立。
灌溉未逾浹，新筍已戢戢。
西齋雜詠六首·菊
作者：劉安上
朝代：宋

移根近軒墀，不使衆草沒。
會見黄金英，泛我杯中物。
西齋雜詠六首·葵花
作者：劉安上
朝代：宋

物性不可奪，葵藿傾太陽。
爲臣茲取節，萬古有餘芳。
贈釋達夫
作者：劉安上
朝代：宋

雲房依古城，闃靜戶常扃。
苦行人難及，高吟鬼亦聽。
望餘秋水遠，定起暮山青。
世諦都無念，逢人自說經。
重九宴集天柱間
作者：劉安上
朝代：宋

皖國逢重九，登臨摇落天。
盍簪追往事，吹帽想前賢。
入眼吳萸紫，開觴鄧菊鮮。
五雲亭最好，爭奈近靈仙。
長溪建善寺四首·仙巖莊
作者：劉安上
朝代：宋

山勢從東轉，河流自北來。
地幽饒水竹，山迥少塵埃。
城郭居何遠，舟船暮可回。
此中棲息穩，懷抱一時開。
長溪建善寺四首·燕菴
作者：劉安上
朝代：宋

已涉艱危地，方能處燕安。
人間不可忽，須向靜中看。
長溪建善寺四首·白蓮堂
作者：劉安上
朝代：宋

瀟洒獻公房，幽深古道旁。
山形半環小，池面一奩方。
長溪建善寺四首·繡谷堂
作者：劉安上
朝代：宋

山谷誰能繡，華堂得此名。
春風無轍迹，紅紫自敷榮。
長溪建善寺四首·龍湫亭
作者：劉安上
朝代：宋

亭下一杯水，澄泓如有容。
不因求得雨，那信有神龍。
出游
作者：劉安世
朝代：宋

數子坐愁思出游，麗日光風得情節。
一百五日寒食近，二十七品鮭菜闕。
盤空釜冷柰酒何，變劑連環當佳設。
詰屈宛是腸九回，緝綴渾如衣百結。
玉笙繞指影參差，疏櫺度風曉明滅。
濁醪引滿亦何負，響齒膏唇咀冰雪。
君不見龍丘行令譏點鹽，又不見韓侯出燕歌炰鱉。
生緣自信可柰何，歸抱柴關晝常閉。
南山
作者：劉安世
朝代：宋

山屏石壁共巇嶔，外鎖浮雲內日陰。
巖凈四時捐俗慮，泉聲一派潔塵襟。
搜吟得助騷人句，笑傲忘歸逸士心。
何日路穿松徑僻，杖藜携酒再登臨。
集句留別李子玉守素處士二首·其一
作者：劉安世
朝代：宋

行藏由命不由身，一卧東山三十春。
誰謂他鄉各異縣，與君相見即相親。
集句留別李子玉守素處士二首·其二
作者：劉安世
朝代：宋

故里心期柰別何，幾時回首一高歌。
鏡中絲髮悲來慣，他日相逢應更多。
句
作者：劉宏
朝代：宋

黄茅苦露宜加意，莫累吾君殺諫臣。
柵口致喜亭詠懷·其一
作者：劉宗
朝代：宋

經年多病少逢迎，投老歸來稱野情。
閉戶且教防俗客，擁書終自笑浮生。
怪人鴻雁呼羣起，浴水鵁鶄傍母輕。
幾點疎螢獨來往，鬢絲禪榻落花聲。
柵口致喜亭詠懷·其二
作者：劉宗
朝代：宋

天末凉風吹白雲，漸看長晝少炎氛。
滿庭慈竹秋陰合，夾岸枯荷夜雨聞。
漂泊鄉關新避寇，荒唐客夢舊從軍。
起來極目西山望，故里松楸悵夕曛。
曾公巖
作者：劉宗傑
朝代：宋

謝公高興在東山，尋得仙巖郡邑邊。
萬朵連峰凝碧乳，一溪鳴玉逗寒泉。
由來物外無塵景，須信壺中有洞天。
嶺服已安褒詔近，莫將歸夢更留連。
句·其一
作者：劉宗孟
朝代：宋

萬山攢地窄，四氣得春偏。
分野侵秦壤，星河共楚天。
句·其二
作者：劉宗孟
朝代：宋

氣潤梅蒸雨，陰濃柳鬰煙。
夏深盧橘熟，花盡海棠妍。
題清輝堂
作者：劉宗孟
朝代：宋

曙光倫紫翠，秋氣莫爭青。
山近嵐同潤，堂虛日共生。
斷霞雲去接，夕照月來迎。
翻想鮫人室，珠盤亦讓明。
游齊山招提二首·其一
作者：劉定
朝代：宋

樓迥山饒翠，湖平水漫黄。
開簾無午暑，隔洞有秋香。
冰枕聊相慰，雲帆亦未忙。
月明與溪色，好在紫微郎。
游齊山招提二首·其二
作者：劉定
朝代：宋

憶上青蘿磴，流年三十三。
僧人頭似雪，寺坦竹如藍。
蕭使登高石，吳公守隠巖。
清風殊未遠，咫尺看雲嵐。
謝章子厚
作者：劉定
朝代：宋

故人天上有書來，責我疏愚喚不回。
兩處共瞻千里月，十年不寄一枝梅。
塵泥自與雲霄隔，駑馬難追德驥才。
莫謂無心向門下，也曾終夕望三台。
三高祠·其一
作者：劉寅
朝代：宋

江流東去日滔滔，誰把功名等一毫。
若使今人同古調，不應江上只三高。
三高祠·其二
作者：劉寅
朝代：宋

人謂吳癡信不虛，建崇越相果何如。
千年亡國無窮恨，只合江邊祀子胥。
八聲甘州
作者：劉將孫
朝代：宋

不看萸、把酒對名山，無帽厭西風。渺四海故人，一尊今雨，萬里長空。宇宙此山此日，今夕幾人同。舉世誰不醉，獨屬陶公。當日白衣幾許，漫悽其寄興，落日籬東。撫停雲六合，借醉託孤蹤。□弔古、不須多感，□古人、那得共杯中。拚酩酊，明年此會，誰此從容。
八聲甘州
作者：劉將孫
朝代：宋

看東風、天上放梅開，經歲又新成。笑柳眼迷青，桃腮改白，蝶舞塵驚。任是萬紅千紫，無力與春爭。想建章鳷鵲，猶是殘霙。不比臘前憔悴，撥寒爐榾柮，茶薄煙清。快玉龍戰罷，四野迥收兵。望紅花、扶桑國裡，玉玲瓏、□□海天平。晴窗下，疏疏花雨，滴滴春聲。
南鄉子
作者：劉將孫
朝代：宋

山色泛秋光。點點東籬菊又黃。歲月欺人如此去，堂堂。一事無成兩鬢霜。佳節共持觴。無限杯供有限狂。明月明年詩句苦，茫茫。細把茱萸感慨長。
憶舊遊
作者：劉將孫
朝代：宋

正落花時節，憔悴東風，綠滿愁痕。悄客夢驚呼伴侶，斷鴻有約，回泊歸雲。江空共道惆悵，夜雨隔篷聞。盡世外縱橫，人間恩怨，細酌重論。嘆他鄉異縣，渺舊雨新知，歷落情真。匆匆那忍別，料當君思我，我亦思君。人生自非麋鹿，無計久同群。此去重銷魂，黃昏細雨人閉門。
摸魚兒
作者：劉將孫
朝代：宋

又匆匆、一番元夕，無燈更愁風雨。人間天上無歸夢，惟有春來春去。愁不語。漫淚溼香綃，□草人何許。百年勝處。還更有琉璃，春棚月架，萬眼蝶羅否。風流事，孤負後來兒女。可憐薄命三五。千金無買吳呆處，更說龍飛鳳舞。今又古。便剩有才情，無分登樓賦。春醪獨撫。也難覓阿瞞，肯容狂客，醉裡試歌舞。
摸魚兒
作者：劉將孫
朝代：宋

甚平生、風流謝客，刀頭夢送酸楚。不堪又得花間曲，猛憶雲英霜杵。閒情賦。誰催就月明，雲鬢犀梳吐。才情幾許。待遺策重來，吹簫一弄，鸞鳳共輕舉。留春住。買得綠波南浦。黃金□散如土。薔薇洞口三生路。無奈春光頓阻。新□緒。也待見東鄰，花豔牆低處。東風看取。便嬌送飛梭，半攜編貝，笑詠尚高古。
摸魚兒
作者：劉將孫
朝代：宋

雨蕭蕭、春寒欲暮。杜鵑聲轉□□。東風與汝何恩怨，強管人間去住。行且去。漫憔悴十年，愁得身成樹。青青故宇。看浩蕩靈脩，徘徊落日，不樂復何故。曾聽處。少日京華行路。青燈夢斷無語。風林颯颯雞聲亂，搖落壯心如土。今又古。任啼到天明，清血流紅雨。人生幾許。且贏得劉郎，看花眼慣，懶復賦前度。
水調歌頭
作者：劉將孫
朝代：宋

搖風猶似旆，傾雨不成盤。西風未禁十日，早作背時看。寂寞六郎秋扇，牽補靈均破屋，風露半襟寒。坐感青年晚，不但翠雲殘。嘆此君，深隱映，早闌珊。人間受盡炎熱，暑夕幾恁闌。待得良宵灝氣，正是好天良月，紅到綠垂乾。搖落從此始，感慨不能閒。
江城子
作者：劉將孫
朝代：宋

雲濤白鳳賀瑤池。仗葳蕤。路芳菲。十月溫湯，賜浴卸羅衣。半點檀心天一笑，瓊奴弱，玉環肥。風流誰合婿金閨。露將晞。雪爭暉。貝闕珠宮，環佩月中歸。誤殺洛濱狂子建，情脈脈，恨依依。
江城梅花引
作者：劉將孫
朝代：宋

明霞回雨霽秋空。笑難逢。步城東。直上翠微，客有可人同。回首向來輕節序，筋力異，心猶在，愧鬢蓬。悲年冉冉江滾滾。騎臺平，蔣陵冷。天高年晚，山河險，煙霧冥濛。一幅烏紗，閒著傲西風。古往今來只如此，便潦倒，渺乾坤，醉眼中。
滿江紅
作者：劉將孫
朝代：宋

千里酸風，茂陵客、咸陽古道。宮門夜、馬嘶無跡，東關雲曉。牽上魏車將漢月，憶君清淚知多少。悵土花、三十六宮牆，秋風嫋。浥露蘭，啼痕繞。畫闌桂，雕香早。便天還知道，和天也老。獨出攜盤誰送客，劉郎陵上煙迷草。悄渭城、已遠月荒涼，波聲小。
滿江紅
作者：劉將孫
朝代：宋

南浦綠波，只斷送、行人行色。雖只是、鵬摶九萬，天池春碧。鸞侶鳳朋爭快睹，鷗盟鷺宿空曾識。到玉堂、天上念西江，今非昔。公去也，寧懷別。人感舊，情空切。但歲寒松柏，相期茂悅。好在莫償塵土債，風流寧可金門客。俯人間、大暑少清風，多炎熱。
踏莎行
作者：劉將孫
朝代：宋

水際輕煙，沙邊微雨。荷花芳草垂楊渡。多情移徙忽成愁，依稀恰是西湖路。血染紅箋，淚題錦句。西湖豈憶相思苦。只應幽夢解重來，夢中不識從何去。
金縷曲·賀新郎
作者：劉將孫
朝代：宋

我老無能矣。嘆人生、得開笑口，一年閒幾。去景悠悠如有待，白髮已非春事。便一笑、何曾是喜。我本漁樵孟諸野，向舉家、盡嘆今如是，空自苦，有誰似。堆堆獨坐文書裡。是無能、愛閒愛靜，清時有味。出處古今無真是，往往君言有理。看攘臂、後來鋒起。漢晉唐虞一杯水，只魯連、猶未知之耳。況碌碌，共餘子。
阮郎歸
作者：劉將孫
朝代：宋

斜陽江路柳青青。傳杯那放停。上船不記送人行。南風吹酒醒。江曲曲，路縈縈。月明潮水生。送將殘夢作浮萍。角聲何處城。
句·其一
作者：劉少逸
朝代：宋

有月竹陰寒。
句·其三
作者：劉少逸
朝代：宋

波濤海寺秋。
句·其二
作者：劉少逸
朝代：宋

風遞花香入酒尊。
句·其四
作者：劉少逸
朝代：宋

幾度詩狂欲上天。
謹吟七言四韻惡詩一首攀送崇教大師歸天台壽昌寺
作者：劉少逸
朝代：宋

道高塵俗住應難，攜錫東歸暑未殘。
紫殿已承新雨露，白雲終憶舊峰巒。
孤村路僻牽吟遠，峭壁泉飛入夢寒。
滿篋御詩兼御札，到時松院與誰看。
滿庭芳
作者：劉山老
朝代：宋

跛子年來，形容何似，儼然一部髭鬚。世間許大，拐上做工夫。選甚南州北縣，逢著處、酒滿葫蘆。醺醺醉，不知明日，何處度朝晡。洛陽，花看了，歸來帝裡，一事全無。又還與瓠羹，再作門徒。驀地思量下水，浪網上、蘆蓆橫鋪。呵呵笑，睢陽門外，有個大南湖。
忠節廟
作者：劉岑
朝代：宋

皇天祐宋生虎臣，奮身櫜鞬起西秦。
勇義智略衛霍倫，西平云亡愬復興。
疾首匈奴敢憑陵，恨不一舉空朔廷。
鳴劍抵掌志幽幷，提兵北趨指神京。
遇虜大點符離城，絳衣鐵冠目怒瞑。
虜衆辟易屢竄奔，飛矢洞脇隕其身。
帝心震悼詔廷紳，一旦失此飛將軍，作宮廟食妥其靈。
生爲人雄死明神，雖歿不愧遠與巡。
氣衝斗牛叩穹旻，臣魄尚能厲女真。
鎮山之南勒堅珉，百世祀兮慰忠魂。
貞女祠
作者：劉岑
朝代：宋

貞女已云遠，芳名聞至今。
煙波瀨江上，松柏古祠深。
暮色留殘照，悲風動遠林。
謫仙文不死，讀罷爲霑襟。
勸農和江萬里韻
作者：劉崇卿
朝代：宋

年來兵餉瘠吾農，天遣仁侯作歲豐。
燕寢晝清塵不到，螺江春滿澤無窮。
詩陶幽雅熙熙俗，文續周書噩噩風。
別乘自憐無鍤地，勸耕却得到山中。
題玉華洞
作者：劉嶠
朝代：宋

洞南石燕接靈龜，獅子崢嶸氣與齊。
碧眼方瞳人不識，三山正在玉華西。
句
作者：劉巨
朝代：宋

漁人忽驚起，雪片逐風斜。
贈蘇軾兄弟
作者：劉巨
朝代：宋

驚人事業傳三館，動地文章震九州。
老夫欲別無他祝，以願雙封萬戶侯。
抱元觀
作者：劉希真
朝代：宋

龍岡十里秀蟠雲，天斵靈墟館異人。
柳眼長年駐春色，金精一掬吐寒津。
田公羽駕隨飆遠，長史琅函得語真。
今日我來師接否，半窗飛雪話蒙屯。
題汪水雲詩卷·其一
作者：劉師復
朝代：宋

萬里歸來葺故園，闞湖新結小船軒。
雙親八十喜康健，七子侍勞三十孫。
題汪水雲詩卷·其一〇
作者：劉師復
朝代：宋

澗邊爛醉桂花秋，明發携琴不可留。
遥想兩峰湖一曲，畫船何日許同遊。
題汪水雲詩卷·其一一
作者：劉師復
朝代：宋

水流雲在意，政不限西東。
山澤秋如瘦，江湖道亦窮。
浙音惟我聽，冀眼獨居空。
甚惜匆匆別，西風落葉中。
題汪水雲詩卷·其七
作者：劉師復
朝代：宋

小小船齋闞碧流，水仙招我下湖游。
簫聲嫋嫋歌聲合，桂子香中十里秋。
題汪水雲詩卷·其三
作者：劉師復
朝代：宋

天造西湖錦繡堆，柳邊漁父小篷開。
能言景定年間事，公主鸞簫錦櫂來。
題汪水雲詩卷·其九
作者：劉師復
朝代：宋

北去南來無定居，水流雲在意何如。
湖邊倘有西飛雁，只寄詩筒莫寄書。
題汪水雲詩卷·其二
作者：劉師復
朝代：宋

別港鶑嬌恰恰啼，蘇公堤過趙公堤。
水西雲北春無頼，細柳新蒲綠未齊。
題汪水雲詩卷·其五
作者：劉師復
朝代：宋

杖藜引客入漁家，盡敞蓬窗作供茶。
三面闌干詩思闊，湖光千頃浸荷花。
題汪水雲詩卷·其八
作者：劉師復
朝代：宋

詩翁老去尚兒嬉，撩撥歌鬟笑挽衣。
草草杯盤隨處飲，西泠橋入斷橋歸。
題汪水雲詩卷·其六
作者：劉師復
朝代：宋

當年飛鳥亦難前，今日中堂起燒烟。
丞相不嗔山色好，歌聲穩送裏河船。
題汪水雲詩卷·其四
作者：劉師復
朝代：宋

此客清狂似季真，意行湖曲眺青春。
櫓聲往往來來好，山色朝朝暮暮新。
游百巖（原注：石在河南修武）
作者：劉師忠
朝代：宋

當年匹馬度荒村，青眼相逢是此君。
重到故鄉歸興動，一竿風月對何人。
句·其一
作者：劉師道
朝代：宋

南浦未傷春草碧，北山仍媿曉猿驚。
句·其七
作者：劉師道
朝代：宋

青帝翠華沈物外，素娥孀影弔雲端。
句·其三
作者：劉師道
朝代：宋

有路期奔月，無媒與嫁春。
句·其九
作者：劉師道
朝代：宋

逝波帝子魂何在，芳草王孫怨未歸。
句·其二
作者：劉師道
朝代：宋

久師金馬客，勍敵玉溪生。
句·其五
作者：劉師道
朝代：宋

晨瞻北斗天何遠，夢斷南柯日未沉。
句·其八
作者：劉師道
朝代：宋

三千世界銀成色，十二樓臺玉作層。
句·其六
作者：劉師道
朝代：宋

野馬飛窗日，醯雞舞甕天。
句·其四
作者：劉師道
朝代：宋

金谷路塵埋國艷，武陵溪水泛天香。
浮萍
作者：劉師邵
朝代：宋

乍因輕浪疊晴沙，又趁迴風擁釣槎。
莫怪狂蹤易飄泊，前身不合是楊花。
梅花曲
作者：劉幾
朝代：宋

淺淺池塘。深深庭院，復出短短垣牆。年年為爾，若九真巡會、寶惜流芳。向人自有，綿渺無言，深意深藏。傾國傾城，天教與、抵死芳香。嫋須金色，輕危欲壓，綽約冠中央。蒂團紅蠟，蘭肌粉豔巧能妝。嬋娟一種風流，如雪如冰衣霓裳。永日依倚，春風笑野棠。
梅花曲
作者：劉幾
朝代：宋

漢宮中侍女，嬌額半塗黃。盈盈粉色凌時，寒玉體、先透薄妝。好借月魂來，娉婷畫燭旁。惟恐隨、陽春好夢去，所思飛揚。宜向風亭把盞，酬孤豔，醉永夕何妨。雪徑蕊、真凝密，降回輿、認暗香。不為藉我作和羹，肯放結子花狂。向上林，留此佔年芳。
梅花曲
作者：劉幾
朝代：宋

結子非貪，有香不俗，宜當鼎鼐嘗。偶先紅紫，度韶華、玉笛佔年芳。眾花雜色滿上林，未能教、臘雪埋藏。卻怕春風漏洩，一一盡天香。不須更御鉛黃。知國色，稟自天真殊常。只裁雲縷，奈芳滑、玉體想仙妝。少陵為爾東閣。美豔激詩腸。當已陰未雨春光。無心賦海棠。
碧沼寺
作者：劉庠
朝代：宋

萬疊羣山裏，招提獨屹然。
遠依花嶺構，高與上方連。
鐘磬雲霄外，簷楹杳靄邊。
佛宮皆古像，詩版盡唐賢。
乘興公餘日，間來首夏天。
池清初過雨，沼碧乍生蓮。
薜荔垂青幄，芭蕉展翠牋。
谿聲寒漱玉，嵐氣冷堆煙。
信步宜松徑，烹茶喜石泉。
虛堂不知暑，凈境合通仙。
自得幽棲趣，翻嗟俗事牽。
紅塵懶回首，落日尚遷延。
挽郭彥鄒
作者：劉度
朝代：宋

孝友追前輩，雍容具典刑。
人榮老萊服，天隕少微星。
玉潤聯三傑，金籝擅一經。
平生墊巾操，不愧伯恭銘。
過蘭亭書堂
作者：劉度
朝代：宋

蘭亭擬金谷，逸少比季倫。
史臣作此語，無異屠沽人。
君看蘭亭墨，歲久迹豈陳。
當時本嬉戲，後世乃見真。
我行適春暮，及此禊飲辰。
墨池奏環玦，書堂暗松筠。
堂中有遺像，儼坐遺冠巾。
情知金堂仙，可望不可親。
物色倘見之，欲去猶逡巡。
遊西湖
作者：劉庭式
朝代：宋

勝地留連久，西湖得再遊。
芰荷圍畫舫，楊柳護紅樓。
風月蘇堤夜，煙雲葛嶺秋。
買鮮沽美酒，且莫計觥籌。
題松下老人圖
作者：劉庭式
朝代：宋

古松蒼髯枝屈繳，失笑相驚在巖穴。
老翁手持綠玉杖，獨立西風雙鬢雪。
修然野服山家容，平生我亦懷高風。
彭澤歸來入圖畫，真有人間靖節翁。
句·其一
作者：劉延世
朝代：宋

靜室焚香盤膝坐，長廊看畫散衣行。
句·其二
作者：劉延世
朝代：宋

舟行明鑑裏。
和孫公索酒
作者：劉延世
朝代：宋

紫貂寒擁鼻，綠螘細侵唇。
蓮燭當時事，壺頭此日春。
子規
作者：劉延世
朝代：宋

一聲迸裂青山竹，半夜沾殘病客衣。
還道離於天上去，不知何苦只思歸。
水簾
作者：劉延世
朝代：宋

冷篩千嶂雨，寒□一鈎□。
不放香烟出，長教隔畫簷。
種竹
作者：劉延世
朝代：宋

梅蒸方過有餘潤，竹醉由來自古云。
掘地聊栽數竿竹，開簾還當一溪雲。
翡翠
作者：劉延世
朝代：宋

避人忽起鳴衣桁，掠水飛來立釣磯。
靜處欲留看不足，翠光點破夕陽歸。
自題墨竹
作者：劉延世
朝代：宋

酷愛此君心，常將墨點真。
毫端雖在手，難寫淡精神。
鷓鴣
作者：劉延世
朝代：宋

冥冥花朵隔遙山，脈脈風烟暗百蠻。
曾向黄陵嘲竹裏，羽毛猶带淚痕斑。
遊靈巖
作者：劉异
朝代：宋

藥水標題不記年，奇花深洞舊通僊。
山迴巨蔭常遮日，境絕纖埃別是天。
碧照東西江浩渺，綠迷高下竹嬋娟。
凭欄周覽翛然靜，金像香殘一炷煙。
句
作者：劉弼
朝代：宋

灘聲來席上，亭影落溪中。
句
作者：劉彝
朝代：宋

仙境自嫌塵俗見，故垂巖溜代珠簾。
夜宿善權寺追懷陳述古
作者：劉彝
朝代：宋

精識世稀及，直道古難有。
哲人雖云亡，遺德不可朽。
嘗厭石渠游，是邦爰出守。
浚河納湖波，股泒活畎畝。
學宮起城隅，塗人或薪槱。
既富而教之，薄俗適忠厚。
矧予平生時，昏弱頼磨揉。
共探姬孔微，肯出皋稷後。
醇源浩罔涯，實行靡容苟。
逝甘老巖阿，寂寞待同叩。
天乎奪大成，旅茲宜興阜。
我來薙荆榛，雨淚滴杯酒。
慟哭起秋風，落葉紛林藪。
永懷三益恩，語報乏瓊玖。
願子生人間，世世爲親友。
悼賢詩
作者：劉彝
朝代：宋

良疇十頃接晴烟，曾假過侯救旱年。
俸麥一車開德濟，流民千里荷生全。
人嗟逝水今亡已，俗感遺風尚泣然。
獨對老僧談舊事，斜陽春色漫盈川。
滌慮軒
作者：劉彝
朝代：宋

萬事本無心，寧容意慮侵。
方池唯貯月，修竹不棲禽。
地靜饒真趣，風長展梵音。
有人重稅駕，經宿樂幽林。
寄外·其一
作者：劉彤
朝代：宋

碧紗窗外一聲蟬，牽斷愁腸懶晝眠。
千里才郎歸未得，無言空撥玉爐烟。
寄外·其二
作者：劉彤
朝代：宋

畫扇停揮白日長，清風細細襲羅裳。
女童來報新篘熟，安得良人共一觴。
臨江仙
作者：劉彤
朝代：宋

千里長安名利客，輕離輕散尋常。難禁三月好風光。滿階芳草綠，一片杏花香。記得年時臨上馬，看人眼淚汪汪。如今不忍更思量。恨無千日酒，空斷九迴腸。
句
作者：劉彥和
朝代：宋
体裁：句

五世登科只一家。
贈陳隨隠
作者：劉彥朝
朝代：宋

坎止流行只任天，吟廬新傍紫薇邊。
夜窗低過宮花月，曉巷深橫御柳烟。
五字肯同餘子說，一燈親自乃翁傳。
雖然不作功名念，却恐功名逼少年。
句
作者：劉彥祖
朝代：宋

別後頻芳草，愁邊更落花。
賀新郎
作者：劉德秀
朝代：宋

雨沐秋榮薄。瑩湖光、琉璃千頃，浪平如削。步繞湖邊佳絕處，時湧瓊樓珠閣。記一一、經行皆昨。十萬人家空翠裡，借姮娥、玉鑑相依約。卷霧箔，飛煙幕。天機雲錦才收卻。放芙蓉、岸花十里，翠紅成幄。向晚買舟撐月去，笑引銀漢共酌。醉欲起、騎鯨碧落。試喚坡仙哦妙句，問淡妝、此夕如何著。只雲月，是梳掠。
堯山冬雪
作者：劉志行
朝代：宋

洪濛一判天地曉，萬古茲山青未了。
朔南聲教本一源，大地圖輿古無考。
玄冥此來事遊戯，剪水作花南到地。
臘前不識豐年瑞，翻令粵犬雲間吠。
舜洞秋風
作者：劉志行
朝代：宋

當年大駕巡南中，薰兮時兮歌南風。
太音九奏鳳凰集，真與塵世開盲聾。
重華遠矣成飛仙，湘靈灑淚秋風前。
天荒地老不可詰，秋風滿樹淒寒蟬。
藤江
作者：劉志行
朝代：宋

驛使何曾寄嶺梅，古藤花下小徘徊。
無名異果自成樹，沒字殘碑半是苔。
木杪山雞知旦晝，江心仙島欠樓臺。
灘神憑險成遺廟，笑我何因到此來。
離鐔津
作者：劉志行
朝代：宋

公事無多早散衙，蜀中寧有寄來茶。
龍光下照三江水，燕子重尋百姓家。
疇昔買漿曾得玉，只今作飯類蒸沙。
寄言道士玄都客，好種劉郎去後花。
留題涪州石魚
作者：劉忠順
朝代：宋

七十二鱗波底鐫，一銜蓂草一銜蓮。
出來非共貪芳餌，奏去因同報稔年。
方客遠書徒自得，牧人嘉夢合相先。
前知上瑞宜頻見，帝念民饑刺史賢。
留題資聖寺宗己嘉遯居
作者：劉忠順
朝代：宋

院幽庵更小，嘉遯稱名尊。
展榻殊無地，看山別有門。
潮來供菜圃，雲過隔城村。
了畢如來藏，任他風動搖。
題靈山寺
作者：劉恕
朝代：宋

早晚報衙蜂擾擾，友朋相和鳥關關。
餘香滿袖花驚眼，空翠沾巾雨暝山。
劉待詔老子出關圖卷
作者：劉意
朝代：宋

不馳駿馬駕青牛，西度函關紫氣浮。
文字五千傳道德，僅同釋教讓儒流。
遊九鎖·其一
作者：劉應子
朝代：宋

大滌仙山不易尋，仙人樓閣倚林坰。
地環九鎖溪爲路，殿合諸峯石作屏。
落日煙嵐呈紫翠，清秋木石寫丹青。
我生素負元龍氣，東望滄溟醉眼醒。
遊九鎖·其二
作者：劉應子
朝代：宋

憶昔夢中游，高懷悵冥邈。
箯輿入山來，精爽欲飛躍。
九鎖相迴環，羣峯俱卓犖。
地勝幻蓬萊，天低眇嵩嶽。
古道矗危亭，斷澗橫略彴。
流泉翠蛟舞，怪石紫鱗錯。
坡仙不可見，墨香儼猶昨。
迤邐跨五洞，解衣小盤礴。
烟蘿蔓千樹，風松鼓萬壑。
元放時往來，仙家有真樂。
石鼓叩即鳴，乳泉甘比酪。
對此黄花秋，風景良不惡。
更欲窮絕頂，不憚疲兩脚。
謝屐隨縱橫，嘉帽任落魄。
回首日已晡，空山唳猿鶴。
羽衣坐玄石，呼茗待佳客。
拂弦寫秋聲，洗琖營晚酌。
詩成走風雨，鬼神亦驚愕。
何時了功名，來尋赤松約。
憶舊遊
作者：劉應幾
朝代：宋

記銅駝載酒，翠陌吹簫，曾聽相呼。不盡離離意，覺柔腸如剪，立馬踟躕。人生似此蒼鬢，禁得幾聲疏。想怨入秋深，愁隨天遠，滿目平蕪。音書未曾寄，正人在燕臺，忘卻回車。奈菰蒲舊地，山空木落，霜老泉枯。月明仙掌何處，轉首失棲烏。待說與雲間，瀟湘近日風捲湖。
九日
作者：劉應時
朝代：宋

吟懷祇恐負嘉期，不憚登高脚力疲。
滿眼關愁淡秋色，長箋入手粲明璣。
興來不省風吹帽，醉後何愁酒濕衣。
欲和藍田無好語，笑挼黄菊带香歸。
入夜
作者：劉應時
朝代：宋

入夜雨聲細，小窗燈影寒。
僻居成懶惰，飽食幸平安。
時事不復問，舊書時一看。
欣然會心處，香燼一爐殘。
冬夜
作者：劉應時
朝代：宋

濁酒有真味，軟火如春和。
跧居身嬾動，卒歲養微痾。
世境淡無染，心源湛不波。
舍爾短檠樂，如此良夜何。
別李簿
作者：劉應時
朝代：宋

執手江亭晚，回驂澗谷深。
碧山銜落照，煙樹鎖愁心。
空擣黄金泪，誰知白石音。
殷勤囑魚雁，他日莫浮沉。
即事
作者：劉應時
朝代：宋

暖雲芳草媚晴川，花正嬌春柳欲眠。
老景侵尋生事拙，舊巢歸燕自相憐。
句·其一
作者：劉應時
朝代：宋

世事不復問，舊書時一看。
句·其二
作者：劉應時
朝代：宋

燭與梅花共過冬，淡月故移踈影去。
史太師病愈未果走賀誕辰伊邇作古詩三首寄之·其一
作者：劉應時
朝代：宋

真隠出人間，了此一大事。
堯舜既授受，邊障息烽燧。
袖手辭鈞衡，澹然不色喜。
高卧北山雲，戲掬西湖水。
史太師病愈未果走賀誕辰伊邇作古詩三首寄之·其三
作者：劉應時
朝代：宋

真隠道骨堅，能禦陰陽寇。
不藉盧扁術，自得喬松壽。
香馥東籬菊，樽餘北海酒。
裁詩千百篇，年年登衮繡。
史太師病愈未果走賀誕辰伊邇作古詩三首寄之·其二
作者：劉應時
朝代：宋

真隠愛西湖，居然來卜宅。
春波自溶溶，秋林何策策。
密邇城市居，夐與囂塵隔。
開窗放月入，好句來几席。
史魏公東湖別墅二首·其一
作者：劉應時
朝代：宋

雲抹山容疑潑綠，月涵波影自摇金。
丈夫出處如雲月，猿鶴安能識此心。
史魏公東湖別墅二首·其二
作者：劉應時
朝代：宋

徜徉綠野春波上，徙倚石樓煙靄間。
只恐蒼生待霖雨，未容謝傅老東山。
和史魏公酬北山壽老
作者：劉應時
朝代：宋

黄髮了國事，歸來雙頰紅。
園林白日靜，樂事何豐融。
更許柏庭友，來依春桂叢。
境勝香山遠，辭高支遁同。
眷茲達尊地，綽有古人風。
梅林洗煩暑，霽色摩蒼空。
煙霞琢秀句，咀嚼味無窮。
徒紀盛山燕，來羨昌黎公。
喜兒輩歸寧
作者：劉應時
朝代：宋

凜凜寒威欲挾綿，稜稜病骨只忻眠。
燈花璀璨人歸後，雲色蒼茫雪作天。
百歲光陰寧有幾，四時飲啄且隨緣。
擁爐莫厭團圞樂，節物崢嶸又一年。
喜會故友
作者：劉應時
朝代：宋

邂逅相逢不作難，地爐握手話悲歡。
朝廷已誦相如賦，朋舊猶嗟范叔寒。
剪剪秋花多勝韻，纍纍霜實尚微酸。
小春天氣能來否，同訪山家苜蓿盤。
夜坐有感
作者：劉應時
朝代：宋

躬耕谷口未爲貧，安得生涯似子真。
平日固知窮有鬼，年來更覺老欺人。
短檠頗怯蠅頭字，蠹簡時揩鼠迹塵。
兒女豈知黄卷樂，苦嫌無補廢精神。
寄張武子
作者：劉應時
朝代：宋

霽月耿東南，流光浄如洗。
幽人懷夜光，掬水弄清泚。
春雲多態度，蒸縕出山麓。
舒卷無定蹤，形容勞遠目。
可人古錦囊，多乎斯二者。
造物發天藏，筆端妙陶冶。
我具擇法眼，僅得窺一斑。
恨無餐玉法，謾入藍田山。
別來歲月換，倏如飛鳥過。
升沉不足數，交誼果如何。
夜窗浥露氣，策策秋聲高。
假寐發永歎，念遠心忉忉。
山中三首·其一
作者：劉應時
朝代：宋

始看紅紫上花稍，倏忽春光半已消。
最是幽窗斷魂處，杜鵑啼月過山腰。
山中三首·其三
作者：劉應時
朝代：宋

年來世路愈間關，且喜兒童放我閒。
百歲光陰無一半，萊衣能得幾時斑。
山中三首·其二
作者：劉應時
朝代：宋

伏櫪已無千里志，卧雲聊作一枝棲。
田翁笑喜桑麻長，山北山南雨意低。
山居
作者：劉應時
朝代：宋

淺淺溪流短短籬，碧於深處小茅茨。
想無俗子知蹤跡，小款梅花細說詩。
山居三首·其一
作者：劉應時
朝代：宋

行年當耳順，涉世尚心勞。
倦矣歸三徑，皤然愧二毛。
留詩羞茗供，爲客釀松醪。
晚照橫籬落，呼兒課楚騷。
山居三首·其三
作者：劉應時
朝代：宋

雨濕茅茨暗，日長天氣溫。
心閒忘物累，足嬾出柴門。
風靜收雲脚，山高露月痕。
兒童展編簡，燈火又黄昏。
山居三首·其二
作者：劉應時
朝代：宋

小小園林畔，蕭蕭叢薄間。
茅簷頗幽隠，竹徑自回環。
犬吠溪頭客，日銜窗外山。
遺編淡相對，身世覺高閒。
山行
作者：劉應時
朝代：宋

春光淡心目，乘興聊躋攀。
頗識造物意，長容我輩閒。
橫拖拄杖去，笑折梅花還。
彼哉鐘鼎樂，不在山林間。
山行
作者：劉應時
朝代：宋

瘦藤慚愧肯相携，不怕微茫雪意低。
晚照荒荒迷遠岫，濕雲漠漠度前溪。
雖無酒力禦寒色，且向梅花覓舊題。
漫說玉堂多勝事，何如丘壑卜幽棲。
幽居
作者：劉應時
朝代：宋

煙重柳腰困，雨肥梅臉皴。
夜窗無鎖鑰，晨氣濕衣巾。
日晏猶便睡，犬鳴知有人。
西家新釀熟，祀竈請比鄰。
感事贈周子壽二首·其一
作者：劉應時
朝代：宋

毛遂處趙庭，囊穎初不起。
昭君在匈奴，畫工一夕死。
取士無取名，名下非真士。
哀絃有餘音，爲君聊洗耳。
感事贈周子壽二首·其二
作者：劉應時
朝代：宋

丹丘有鸞鳳，天朝思羽儀。
祥風挽不前，簫韶將致之。
我生幸良覿，九苞容一窺。
矯首望阿閣，自笑槍榆卑。
懷怡雲平老三首·其一
作者：劉應時
朝代：宋

江湖夢斷十年餘，尚記寒窗誦子虛。
回首扶春堂下路，別來風月果何如。
懷怡雲平老三首·其三
作者：劉應時
朝代：宋

柔桑已密吳蠶老，簾幙低垂燕子飛。
想見石欄斜點筆，海雲深重濕山衣。
懷怡雲平老三首·其二
作者：劉應時
朝代：宋

晚陰分暝與幽窗，心旆摇摇不可降。
隠几正爲丘壑夢，半隨柔櫓過滄江。
懷瑩上人
作者：劉應時
朝代：宋

半路梅花作峭寒，懷人無地著愁酸。
幽居獨得春風力，補綴林塘漸可觀。
投魏先輩二首·其一
作者：劉應時
朝代：宋

長驅决文陣，眇古百戰場。
朔風吹梅花，塞日淡無光。
一將功業成，千屯草木香。
高談靜寰宇，袖手歸巖廊。
纍纍腰下印，奕奕眉間黄。
霖雨四海心，鼎鼐衆口嘗。
園林多勝事，豈久居其旁。
縱令猿鶴怨，出處庸何傷。
投魏先輩二首·其二
作者：劉應時
朝代：宋

跕跕飛鳶墜，歷歷風瓢聲。
青冥不折桂，澗阿甘采苓。
踉蹡憶束髮，忽焉迫衰齡。
嚼蠟心忘味，胡爲羨久生。
藹藹春空雲，聚散無根蒂。
縱得屠龍術，孰爲苞桑計。
稽首問彌伽，輪宇煩舉似。
旅舍
作者：劉應時
朝代：宋

草市欲黄昏，吾行恰到門。
僕夫思憩息，燈火喜溫存。
一夜催花雨，數家臨水村。
征途雖得句，默坐與誰論。
早行
作者：劉應時
朝代：宋

登輿睡思尚昏昏，斗柄銜山月在門。
雞犬未鳴潮半落，草蟲聲在荳花村。
早起
作者：劉應時
朝代：宋

斗轉星稀夜欲闌，月魂斜墮屋頭山。
雞聲喚起十年事，盡在吟窗一枕間。
春日即事三首·其一
作者：劉應時
朝代：宋

春來九雨一日晴，藜杖扶人出戶庭。
柳色肯如衰俗眼，向人還似舊時青。
春日即事三首·其三
作者：劉應時
朝代：宋

二月風光漸惱人，蒙茸細雨濕花唇。
可憐病目長憔悴，坐看紛紛萬卉春。
春日即事三首·其二
作者：劉應時
朝代：宋

野草閑花無姓名，疎籬幽逕漸敷榮。
貧居閲盡人間事，只有東風不世情。
春晚二首·其一
作者：劉應時
朝代：宋

天氣清和晴復陰，酴醿堆雪笋抽簪。
誰知老去傷春意，自把茶甌當酒斟。
春晚二首·其二
作者：劉應時
朝代：宋

子規聲裏正斜陽，風過斷橋流水香。
頗怪影侵書带綠，弄晴柳色過鄰牆。
春晴
作者：劉應時
朝代：宋

簾幙低垂清晝長，弄晴梅柳拂鄰牆。
春光潑眼何明媚，幽鳥窺人自發揚。
覓句忍饑貧亦樂，鈔書得味老何傷。
舍南舍北無人到，閉閤時焚一炷香。
春暮
作者：劉應時
朝代：宋

愁裏青春去，年來白髮加。
細書欺老眼，爛飯愜衰牙。
寧夢穴中蟻，不疑杯裏蛇。
南窗時隠几，一縷篆煙斜。
曹直夫水石短軸二首·其一
作者：劉應時
朝代：宋

奔流出峽響如雷，筆力浮天亦壯哉。
吳蜀興亡千古恨，白鷗時逐浪花來。
曹直夫水石短軸二首·其二
作者：劉應時
朝代：宋

清風斂霽入巴山，春漲攘人釣月灣。
欠箇小舟青篛笠，着儂長在水雲間。
杜宇
作者：劉應時
朝代：宋

花殘葉密過芳春，江北江南煙水昏。
何處飛來惱歸客，小窗夢破正消魂。
月明聲在溪橋側，雨後人行綠樹村。
啼得崔郎腸欲斷，桃花顔色悵何存。
梅林即事四首·其一
作者：劉應時
朝代：宋

入眼溪山記舊遊，春風籬落只供愁。
斷腸䔩䔩飄香雪，短笛一聲誰倚樓。
梅林即事四首·其三
作者：劉應時
朝代：宋

藜杖緣溪轉小橋，背風深處似相招。
兒童指點皆驚怪，喚作枝頭雪未消。
梅林即事四首·其二
作者：劉應時
朝代：宋

瘦減腰圍儘不妨，豈堪三篾束枯腸。
自憐尚有風流債，酷愛斷橋流水香。
梅林即事四首·其四
作者：劉應時
朝代：宋

竹塢松溪雪半埋，興來無處著吟懷。
茅檐盡出橫斜影，寂寞黄昏月上階。
次韻李仲南木犀
作者：劉應時
朝代：宋

幽人何所爲，兀然坐詩窮。
萬事不復理，吟哦四壁空。
少皞從西來，天宇淒其風。
羣芳漸摇落，桂子開牆東。
寒蟾駕璧月，老翠高菶菶。
景物爾獨勝，色香誰與同。
豈藉紅裳女，徒費丹砂工。
不受黄金恩，桃李誰爭雄。
風漪卷輕碧，斷霞曳微紅。
清風襲衣袖，薄采喧兒童。
王孫亦好事，乘興賞珍叢。
笑掬黄金蕊，糝綴光玲瓏。
山村酒可篘，恍如入新豐。
胡不抱琴去，一飲醉其中。
露濕月華冷，風約零雨濛。
靜言參鼻觀，身在廣寒宮。
次韻聞人參議來賢巖
作者：劉應時
朝代：宋

僊事不可考，靈蹤閟幽微。
我懷采芝人，寤寐心目怡。
松陰月華冷，竹露晨光晞。
福地萃七賢，語屑落霏霏。
鳳鳴悵莫聞，鶴駕邈難追。
斲石出秀句，神物尚憑依。
眷茲玄雲英，挺然柱石姿。
孰能鞭萬牛，挽此歲寒枝。
臧孫信有後，深慰魯人思。
次韻范至能尋梅
作者：劉應時
朝代：宋

藜杖扶人趁雪乾，玉虹倒影落前灘。
竹籬短短溪頭路，雲木荒荒日暮寒。
每愧清香留我住，苦無佳句與人看。
孤吟不忍空歸去，霜月侵衣興未闌。
江村
作者：劉應時
朝代：宋

前山疑抹黛，多稼欲成黳。
水滿蛙登岸，橋危馬蹙蹄。
風高帆腹壯，雨霽月眉低。
杖屨投村舍，兒童指舊題。
獨飯
作者：劉應時
朝代：宋

雲破日將西，村深雞自啼。
撐船傍林樾，獨飯寓招提。
山柿淡無味，園蔬嫩可刲。
滿抄雲子白，心事愧鋤犁。
生日
作者：劉應時
朝代：宋

屏迹衡門下，衰遲愧始生。
兒曹於此夕，杯酒致歡情。
來日苦無幾，餘生累漸輕。
樂親惟養志，外物本非榮。
病中偶書
作者：劉應時
朝代：宋

老來懶與俗浮沉，何况厭厭病日侵。
身外閑愁總餘事，世間無藥勝安心。
雨餘秋色凄然冷，風弄晚雲晴復陰。
習氣難除還自笑，小窗時有短長吟。
病中和蔡堅老
作者：劉應時
朝代：宋

老去光陰苦不多，孰堪疾病數驅磨。
也知溪上春光好，奈爾牀頭藥裹何。
日永茶甌頻索喚，睡餘詩眼旋揩摩。
客來怕說人間話，古井須知已不波。
登樓
作者：劉應時
朝代：宋

圖書粲東壁，星斗下西樓。
滿座襟懷爽，一輪風露秋。
雲山遺古意，江漢洗詩愁。
更欲騎黄鶴，相隨汗漫遊。
石菖蒲
作者：劉應時
朝代：宋

十年夢不到丘壑，清坐喜看寒瘦姿。
玉立一峯森黛色，虬蟠九節漾風漪。
涓涓月露欲生處，漠漠溪雲未散時。
却笑輕狂桃李眼，臞仙風韻不能窺。
祐上人製紙帳作詩謝之
作者：劉應時
朝代：宋

老來何物是生涯，一榻翛然亦自佳。
睡裏山禽弄霜曉，夢回明月上梅花。
頗知常侍嫌烏布，未羨先生坐絳紗。
最愛灑窗風雪夜，道人施法復何加。
秋夜書懷
作者：劉應時
朝代：宋

金行肅物歲功成，銀漢西斜夜氣清。
淡月似爲吾輩款，短檠深見古人情。
候蟲促織巧能語，露葉堕林微有聲。
自笑何爲法天運，祇將心事卜前程。
秋郊
作者：劉應時
朝代：宋

柿葉飄零滿屋除，半山銜日落丘墟。
睡餘不覺西風急，亂我窗前數板書。
縣庠直舍
作者：劉應時
朝代：宋

午日已過人寂寂，虛齋獨坐竹蕭蕭。
睡魔正與詩魔戰，窗外一聲婆餠焦。
義上人歸自武林戲作四偈·其一
作者：劉應時
朝代：宋

十載江湖寄此身，足香慣踏軟紅塵。
夢回一笑知何有，穩卧家山寂寞濱。
義上人歸自武林戲作四偈·其三
作者：劉應時
朝代：宋

老去居然懶出門，故鄉零落暗消魂。
歲寒道義唯松竹，伴我東溪沙水村。
義上人歸自武林戲作四偈·其二
作者：劉應時
朝代：宋

行脚從來笑趙州，草鞋踏破竟何求。
百千三昧無窮義，不出頤菴拄杖頭。
義上人歸自武林戲作四偈·其四
作者：劉應時
朝代：宋

身世總爲閑伎倆，生前須了惡因緣。
把茅約子歸雲壑，品字柴頭坐說禪。
耳聾
作者：劉應時
朝代：宋

嘆昔英豪氣，俄成一老翁。
近年頭盡白，今日耳猶聾。
品位無丞職，是非隨曉風。
難陀能反聽，梢境已消融。
聞張逸人訃二首·其一
作者：劉應時
朝代：宋

去馬來牛閲幾秋，濁涇清渭只同流。
斷弦掛壁知音去，旋撲塵編有許愁。
聞張逸人訃二首·其二
作者：劉應時
朝代：宋

梅子黄時麥已秋，野塘高下水交流。
小窗聲切哀鴻雁，添我懷人一段愁。
聞范至能丐祠二首·其一
作者：劉應時
朝代：宋

自是清都紫府人，偶來應見宰官身。
諸公有類隨陽雁，此老方爲透網鱗。
環轍已償行去脚，擁書更結未來因。
石湖雖有閑風月，誰許深償寂寞濱。
聞范至能丐祠二首·其二
作者：劉應時
朝代：宋

士紳知己近來無，得此吾慚上大夫。
酷愛新詩成異遇，每於廣坐語諸儒。
既紓北顧思歸矣，聞返西州有是夫。
便欲拏舟去相訪，推篷邀月話江湖。
舟行
作者：劉應時
朝代：宋

小艇出前浦，槐陰覆小橋。
雲垂疑有雨，水穩不通潮。
山色綠自足，汀花細可描。
枕書篷底卧，欵乃認歸樵。
萱花
作者：劉應時
朝代：宋

碧玉長簪出短籬，枝頭腥血耐炎暉。
北堂花在親何在，幾對薰風淚濕衣。
西郊三首·其一
作者：劉應時
朝代：宋

紫槿綠籬愁意深，斜陽墟落動秋砧。
筆端有口江湖遠，莫寫干時老子心。
西郊三首·其三
作者：劉應時
朝代：宋

誰人躍馬出西郊，野水瀰瀰漲路坳。
好似吟哦方得句，時時指點舉鞭梢。
西郊三首·其二
作者：劉應時
朝代：宋

薄雲斜日媚平川，一老來耕刈後田。
向晚歸牛尋熟路，擺頭昂鼻不須牽。
謝香山禪師惠水巖新茗二首·其一
作者：劉應時
朝代：宋

雨暗水巖春意濃，尚思采采隔珍叢。
睡魔正壓眉楞重，珍重南屏信息通。
謝香山禪師惠水巖新茗二首·其二
作者：劉應時
朝代：宋

趙州古佛不同時，頼有斯人慰所思。
搜攪枯腸無一物，夢回日影上花枝。
讀放翁劍南集
作者：劉應時
朝代：宋

少陵先生赴奉天，烏帽麻鞋見天子。
乾坤瘡痍塞目慘，人煙蕭瑟胡塵起。
八月之吉風淒然，北征徒步走三川。
夜經戰場霜月冷，纍纍白骨生蒼煙。
五載栖栖客蜀郡，騎馿日候平安信。
喜聞諸將收山東，拭淚一望長安近。
瞿唐想見放船時，回首夔府多愁思。
蜀人至今亦好事，翠珉盛刻草堂詩。
放翁前身少陵老，胸中如覺天地小。
平生一飯不忘君，危言曾把姦雄掃。
周流斯世轍已環，一笑又入劍南山。
酒杯吸盡錦屏秀，孤劍聲鏘峽水寒。
萬丈虹霓蟠肺腑，射虎劊鯨時一吐。
我雖老眼向昏花，夜窗吟哦雜風雨。
少陵間關兵亂中，放翁遭時樂且豐。
飽參要具正法眼，切忌錯下將無同。
茶山夜半傳機要，斷非口耳得其妙。
君不見塔主不識古雲門，異時衣鉢還渠紹。
讀漢史
作者：劉應時
朝代：宋

彭蠡萬頃波，胥江八月濤。
所蓄蓋有素，末流故滔滔。
君子貴養源，毋事駕說勞。
漢祖過百人，心動疑貫高。
田孟天下士，其忍負趙敖。
處死且不難，視身如鴻毛。
髠鉗吾何畏，義命豈忍逃。
乘輿忽至止，興運有所遭。
俛首與之語，議論誠英豪。
回視漢廷臣，誰能出爾曹。
即日拜守相，泥塗升九皋。
大閑不可踰，四維在所操。
我觀忠義傳，榮如華衮褒。
置君如奕棋，百歲猶腥臊。
辛亥季冬雪中作
作者：劉應時
朝代：宋

凍雲橫山風捲沙，槎牙古木鳴寒鴉。
長空黯淡常如晚，煙景凄迷亦自佳。
開窗未及一食頃，剪水俄傾六出花。
須臾勢欲包天地，粲然枯卉皆璚葩。
江村景物堪入畫，漁翁蕩槳依枯葭。
重裘肥馬誰氏子，銀鞍蹀躞山路斜。
臞儒事業政不惡，擁書至樂何以加。
團圞共向榾柮火，溫然春意生吾家。
不能半夜縛元濟，亦懶扁舟泛若耶。
洒窗入竹有餘韻，頓覺時興清無涯。
辛亥長至後二首·其一
作者：劉應時
朝代：宋

老去驚時序，冬溫少沍陰。
心閒知物理，陽復見天心。
聖主成郊禮，寰區迓德音。
病夫思贊善，擁褐發長吟。
辛亥長至後二首·其二
作者：劉應時
朝代：宋

遥想清臺上，已書雲物祥。
自慚身老大，漸喜日舒長。
芹泮三益友，芸窗一炷香。
此間無俗物，貧病亦何傷。
送人還會稽
作者：劉應時
朝代：宋

稽山佳趣勝蓬瀛，橘里漁樵畫不成。
我欲鑑湖分一曲，煩君先與白鷗盟。
送張尉至丈亭
作者：劉應時
朝代：宋

丈亭亭前暫艤舟，寒濤拍岸江煙收。
青山空解供望眼，濁酒不能澆別愁。
春到疏籬梅蕊破，帆歸別浦浪花浮。
分携情緒剪不斷，有媿悠悠波上鷗。
過田家
作者：劉應時
朝代：宋

鳩鳴桑樹雨還來，且得農夫笑口開。
雖曰田疇多再植，定須天氣作重梅。
江魚欲買全無鏹，社酒堪篘旋潑醅。
更遣兒童炊麥飯，殷勤相勸且徘徊。
過飛鳬別業
作者：劉應時
朝代：宋

垂空小雨濕梅花，一嶺穿雲石逕斜。
燕子飛時春欲暮，斷橋煙水渺無涯。
遣懷
作者：劉應時
朝代：宋

自笑平居氣吐霓，桑榆暮景轉凄迷。
縱云舉世無青眼，敢忘終身誦白圭。
風蕊弄香依水出，凍雲銜雪壓簷低。
兒童不識人懷抱，苦傍寒窗讀鳳兮。
遣懷二首·其一
作者：劉應時
朝代：宋

小桃無力困東風，似整殘粧睡思濃。
老子愁腸正如結，蒼苔滿地點殷紅。
遣懷二首·其二
作者：劉應時
朝代：宋

蕭蕭叢薄倚頹垣，頗覺舒長春晝喧。
搜攪枯腸無好語，等閑日影過前軒。
郊行三首·其一
作者：劉應時
朝代：宋

少日襟懷眇古今，凶年樂歲不關心。
自憐老去多憂國，白水田頭問淺深。
郊行三首·其三
作者：劉應時
朝代：宋

茫茫阡陌起黄埃，喜望片雲銜雨來。
霢霂未施風不息，依然白日照樓臺。
郊行三首·其二
作者：劉應時
朝代：宋

西郊穡事欲迎秋，旱魃肆兇猶未收。
卷地黑風吹雨散，稻花飄蕩滿天浮。
酬平上人
作者：劉應時
朝代：宋

比鄰雞犬寂無聞，煙際微風起夕曛。
腸斷梅飄千樹玉，眼寒麥浪一溪雲。
拙於生計無如我，老矣情親獨有君。
佇立茅簷一搔首，扶春夢月與誰分。
開窗
作者：劉應時
朝代：宋

檐前分得小窗明，便覺翛然眼界清。
香燼一爐書滿几，世間何物可關情。
雨後訪田家
作者：劉應時
朝代：宋

一雨及時晴又佳，江村農父話諠譁。
旋炊麥飯非常飽，笑指苗田不用車。
有眼何曾識朝市，逢人只喜話桑麻。
此間賸有漁樵地，容我旁邊著一家。
雪夜二首·其一
作者：劉應時
朝代：宋

迎春寒色愈嚴凝，小閣爐殘冷欲冰。
寂寞黄昏愁弔影，雪窗怕上短檠燈。
雪夜二首·其二
作者：劉應時
朝代：宋

浮雲著眼不留蹤，獨與梅花共過冬。
淡月故移疎影去，斷魂誰杵暮山鐘。
霞外亭二首·其一
作者：劉應時
朝代：宋

詩眼眈眈細八荒，小亭徙倚濕山光。
飛鴻影落遥岑外，興與飛鴻更渺茫。
霞外亭二首·其二
作者：劉應時
朝代：宋

數椽屹起枕林丘，雲葉蕭蕭萬木秋。
一縷殘紅曳微日，渺然天際識歸舟。
頤菴口占
作者：劉應時
朝代：宋

健即觀書困即眠，飯餘香燼濕茶煙。
客來莫說人間話，我是清貧無事仙。
上陳縣尹·其一
作者：劉應李
朝代：宋

舊尹龔熊負令名，至今天日共清明。
案頭未有人稱屈，村裏全無吏敢行。
滿院茶香敲句穩，一簾花影韻琴清。
後之學者誰其似，又說陳公政有聲。
上陳縣尹·其二
作者：劉應李
朝代：宋

溫公宅子富公池，并入堯夫戶不知。
百畝但添官裏賦，一編惟說橐中詩。
自憐老去無能役，正恐兒成不了癡。
有口尚能誇尹在，莫教白髪困行移。
祝英臺近
作者：劉應李
朝代：宋

濯滄浪，歌窈窕，雲日弄微霽。屏倚曾空，鶴去幾何歲。尚留洞草芊青，巖花重碧，游泳處、露中風袂。木蘭艤。亭外冉冉斜陽，杯行尚聯斷。獨憑危闌，解渴漱寒水。少須酒力還低，茶香不斷，清與處、月明川底。
笑歌
作者：劉應炎
朝代：宋

笑矣乎，冰山之高兮不可恃，炙手之熱兮有時已。
幕燕釜魚門如市，歸去來兮尋栗里。
笑矣乎，孤松可撫菊可餐，浮雲富貴過眼矣。
中齋歸自海上見訪
作者：劉應鳳
朝代：宋

拂石爲牀席白雲，鯨魚背上有歸人。
諫書檄草俱成血，野服黄冠再見身。
麈尾悲酸渾欲死，燈前瀟洒儼如神。
更闌萬籟收沉盡，地闊天高兩主賓。
寄青山
作者：劉應鳳
朝代：宋

曾誦先生感寓詩，如今似寫我心悲。
西施貧處無鹽笑，烏獲饑來豎子朝。
不士不農焉用彼，無齊無楚竟何之。
光陰未老人先老，荒草斜陽泣斷碑。
挽朱梧月
作者：劉應鳳
朝代：宋

早歲出山交識廣，晚年閉戶子孫單。
酒邊談笑俱成史，病後風騷尚可壇。
直向九泉尋輩行，肯留百世說艱難。
江空雲冷衣冠盡，猿鶴羞人指亦彈。
挽羅榷院子遠·其一
作者：劉應鳳
朝代：宋

共說門庭王謝盛，誰知骨相島郊窮。
躬行自得前賢法，家禮猶還三代風。
脚跡肯隨權要出，頭銜寧與濁流同。
湖山寒食多新鬼，地下何顔見此翁。
挽羅榷院子遠·其三
作者：劉應鳳
朝代：宋

嘗憶東華裹飯時，五千字挾海潮飛。
臣愚敢避權奸忤，主弱寧知國事非。
相馬有奇堪下拜，屠龍無用只空歸。
江南文物侵尋盡，洒淚單傳第一衣。
挽羅榷院子遠·其二
作者：劉應鳳
朝代：宋

國亡何忍家偏活，百鬼欺淩任所遭。
老大伊川七分易，飄零正則九章騷。
修持慣習甘辛苦，俯仰難容譽處高。
日月時同來去異，雲間應歎衆生勞。
送文總管朝燕·其一
作者：劉應鳳
朝代：宋

喚得嵐鄉昨夢回，東風萬里上金臺。
出關曾解婆娑否，枝北枝南一種梅。
送文總管朝燕·其三
作者：劉應鳳
朝代：宋

夾道紅旗駐馬蹄，鄉人將喜又將疑。
天留中子繼孤竹，誰向西山飯伯夷。
送文總管朝燕·其二
作者：劉應鳳
朝代：宋

點檢桑枌淚幾行，羞和書屋總荒凉。
孔明景略留遺傳，分挂當年夜雨牀。
送文總管朝燕·其四
作者：劉應鳳
朝代：宋

滿眼平疇草自春，烏鴉無數是耘丁。
鬼神如奉君王問，爲說東南燐火青。
遊五雲觀
作者：劉應龍
朝代：宋

雨絕春風和，沉栖慕遐矚。
野火開叢荆，遥岑路徑熟。
極頂如掌平，羣峰四環矗。
人言古觀基，突兀此有屋。
半嶺汲餉勞，躋攀怨僮僕。
一朝風霆怒，捲落置前麓。
至今五雲宮，宛在平原曲。
年代遠莫稽，兒童記樵牧。
每聞風雨時，鐘聲隠巖谷。
披尋杳無迹，靈境信非俗。
苔花蝕碎瓦，字蹟不可讀。
居人傳神奇，客子駭心目。
振襟坐危磐，閬風想晞沐。
轉石落懸巖，砰雷震山腹。
徘徊不能去，登覽興未足。
一笑下田家，題詩寄遊躅。
夏日雜詠
作者：劉應龜
朝代：宋

一片閑雲墮野塘，晚風吹浪溼菰蔣。
白鷗不受人間暑，長向荷花共雨凉。
春日田園雜興
作者：劉應龜
朝代：宋

獨犬寥寥晝護門，是間也自有桃源。
梅藏竹掩無多路，人語雞聲又一村。
屋角枯藤黏樹活，田頭野水入溪渾。
我來拾得春風句，分付沙鷗莫浪言。